Ahmad Faizal letak jawatan selepas MB baharu dipilih

IPOH, 19 Rabiulakhir 1442H, Sabtu – Menteri Besar Datuk Seri Ahmad Faizal Azumu akan meletak jawatan selepas Sultan Perak Sultan Nazrin Shah memperkenankan seorang Ahli Dewan Undangan Negeri (ADUN) yang mempunyai mandat dan majoriti untuk menjadi Menteri Besar yang baharu.

Ahmad Faizal yang juga ADUN Chenderiang berkata beliau perlu memastikan operasi kerajaan diteruskan dengan melaksanakan tugas sementara sebelum mengambil tindakan yang sepatutnya iaitu meletak jawatan dan akan memaklumkan mengenai peletakan jawatan itu.

“Berilah saya selesaikan tanggungjawab kepada rakyat kerana aktiviti operasi kerajaan negeri mesti diteruskan, jadi saya nasihatkan pembangkang, awak sudah dapat apa awak nak, tidak perlulah sampai tahap untuk menghentikan pentadbiran kerajaan.

“Hari ini masih ada beberapa kawasan di Perak dikenakan Perintah Kawalan Pergerakan Diperketatkan yang mana kerajaan mesti ada tanggungjawab untuk menyelesaikannya dan perlu ada kepala untuk membantu,” katanya pada sidang media selepas menyampaikan replika cek sebanyak RM100,000 masing-masing kepada sembilan wakil Sekolah Persendirian Cina (SUWA) di pejabatnya di sini hari ini.

Turut hadir, ADUN Tronoh (Bebas) Paul Yong Choo Kiong dan ADUN Buntong (Gerakan) A. Sivasubramaniam namun kedua-dua mereka enggan memberikan sebarang kenyataan.

Ahmad Faizal berkata tugas-tugas barisan exco kerajaan negeri juga masih berjalan seperti biasa setakat ini sehingga Menteri Besar Perak yang baharu diberikan mandat.

Sementara itu, Ahmad Faizal berkata Bersatu Perak menegaskan segala keputusan akan dibuat secara konsensus bagi memastikan kepentingan setiap parti politik dalam gabungan kerajaan Perikatan Nasional (PN) terjamin.

Beliau yang juga Pengerusi Bersatu Perak berkata pembentukan kerajaan baharu dalam gabungan itu perlu mengutamakan kestabilan walaupun terpaksa mengorbankan kehendak dan keperluan parti masing-masing.

“Setiap parti mempunyai pelbagai kehendak dan keperluan. Bagi kehendak parti Bersatu sebagai contohnya, kami hendakkan seberapa banyak jawatan untuk ahli kami, begitu juga untuk parti PAS dan juga UMNO.

“Tapi apakah ia satu keperluan yang mendesak sehingga kita menggadaikan apa jua prinsip permuafakatan yang telah pun kita bina melalui PN. Jadi, tepuk dada tanya selera,” katanya.

Semalam, Ahmad Faizal gagal memperoleh sokongan dalam usul keyakinan ahli Dewan terhadap Menteri Besar dalam persidangan Dewan Undangan Negeri (DUN) apabila hanya mendapat 10 undi, berbanding 48 menolak manakala satu berkecuali.

Usul itu dibawa Datuk Abd Manap Hashim (BN-Pengkalan Baru) atas alasan untuk membuktikan Ahmad Faizal mempunyai sokongan padu daripada semua 59 ADUN sebagai seorang Menteri Besar.

DUN Perak merangkumi 25 ADUN Barisan Nasional yang kesemuanya UMNO, DAP (16), Amanah (5), Bersatu (5), PKR (3), PAS (3), manakala Gerakan dan Bebas masing-masing satu. – Bernama


Vaksin COVID-19 selamat, tiada kesan sampingan jangka panjang

KUALA LUMPUR, 20 Jamadilawal 1442H, Isnin – Kementerian Sains, Teknologi dan Inovasi (MOSTI) menegaskan vaksin COVID-19 yang akan diguna pakai nanti tidak memberi kesan sampingan memudaratkan kepada kesihatan untuk jangka masa panjang.

Timbalan Menterinya Ahmad Amzad Hashim berkata vaksin itu telah diuji secara klinikal dan akan dikawal selia Bahagian Regulatori Farmasi Negara (NPRA) Kementerian Kesihatan.

“Semua vaksin mempunyai kesan sampingan, yang penting kesan sampingan itu tidak teruk dan berbahaya, namun setakat ini berdasarkan data yang kami terima tidak ada kesan serius terhadap vaksin ini.

“Sebahagian besar kesan sampingan adalah sementara sahaja misalnya rasa sakit apabila disuntik, sebahagiannya mungkin demam atau loya,” katanya ketika ditemui selepas menjadi tetamu program Jendela Fikir terbitan Bernama Radio hari ini.

Ahmad Amzad berkata pihaknya akan memberi pendedahan dan menyalurkan maklumat yang tepat berkenaan vaksin bagi meyakinkan dan membuang keraguan masyarakat, sekali gus mencapai sasaran 70 peratus rakyat menerima vaksin COVID-19 pada tahun ini.

Sehingga ini Malaysia telah menandatangani perjanjian dengan Pfizer dan BioNTech untuk memperoleh 12.8 juta dos vaksin. Negara juga bakal menerima 6.4 juta lagi dos vaksin daripada AstraZeneca selain daripada beberapa lagi pembekal. – Bernama


Gaza rugi AS$479 juta akibat serangan 11 hari pengganas Israel

GAZA, 4 Zulhijjah 1442H, Rabu – Gaza berdepan kerugian AS$479 juta ketika 11 hari serangan pengeboman rejim pengganas Israel ke atas wilayah terkepung pada Mei lalu, menurut Kementerian Perumahan Palestin.

Dalam satu sidang media semalam, Timbalan Menteri Perumahan, Naji Sarhan berkata, jumlah kerugian yang dialami itu membabitkan sektor perumahan, infrastruktur, pembangunan dan ekonomi.

Katanya, kerugian sektor perumahan dan infrastruktur mencecah 61 peratus daripada keseluruhan kerosakan yang ditanggung, sementara sektor pembangunan (33 peratus) serta sektor pembangunan sosial (7 peratus).

Atas sebab itu, kerajaan Palestin di Gaza membentuk Jawatankuasa Pemerintah Tertinggi untuk rancangan Pembangunan Semula Gaza setelah serangan Israel.

Sarhan berkata, jawatankuasa itu mengguna pakai piawaian antarabangsa untuk menganggarkan jumlah kerugian dan kerosakan yang dialami oleh pelbagai sektor.

Beliau berkata, cabaran utama yang dihadapi oleh Gaza dan penduduknya adalah serangan berulang kali pengganas Israel di kawasan terkepung itu.

Justeru, Sarhan menggesa masyarakat antarabangsa menghentikan pencerobohan Israel ke atas Gaza supaya rakyatnya boleh hidup dalam keadaan aman dan harmoni.

Beliau turut menggesa pembukaan sepenuhnya sempadan Gaza untuk membenarkan semua bahan yang diperlukan sektor industri dan komersial masuk.

Negara Arab juga digesa untuk mengambil perhatian dalam pembangunan semula Semenanjung Gaza dan menyediakan keperluan bantuan darurat, termasuk pembinaan semula rumah serta kemudahan lain, katanya.-  Agensi


Vaksin sensitif terhadap suhu, masa

KUALA LUMPUR, 9 Rejab 1442H, Ahad – Proses penyimpanan vaksin Pfizer-BioNTech bagi COVID-19 yang julung kali selamat tiba ke tanah air pagi tadi, perlu berada di tahap terbaik sebelum disuntik kepada penerima.

Ketua Penolong Pengarah Kanan Bahagian Amalan dan Perkembangan Farmasi, Cawangan Pengurusan Farmasi Logistik Bahagian Amalan & Perkembangan Farmasi Kementerian Kesihatan (KKM), Farahwahida Mohd Kasim berkata, vaksin adalah produk yang sensitif terhadap suhu dan masa.

“Maksudnya kalau produk itu disimpan dalam suhu tertentu dan didedahkan dalam tempoh tertentu, jangka hayatnya boleh berkurangan. Kalau kita lihat perancangan oleh kerajaan meliputi semua aspek, kita bukan merancang sehari dua tetapi berbulan bulan.

“Kita ada banyak perbincangan dalaman yang kita buat untuk pastikan vaksin dibawa masuk ini berkualiti dan potensi produk itu dapat dijaga sepanjang rangkaian pembekalan produk untuk diberikan kepada penerima vaksinasi dalam keadaan terbaik,” katanya dalam program khas Bernama TV “Malaysia Terima Vaksin COVID-19” hari ini.

Pagi tadi, pesawat khas yang membawa kumpulan pertama vaksin Pfizer-BioNTech mendarat di Lapangan Terbang Antarabangsa Kuala Lumpur (KLIA) dengan membawa 312,390 dos vaksin itu.

Perdana Menteri, Tan Sri Muhyiddin Yassin dan Ketua Pengarah Kesihatan Tan Sri Dr Noor Hisham Abdullah akan menjadi antara penerima pertama suntikan vaksin COVID-19 pada Rabu ini, yang menandakan Program Imunisasi COVID-19 Kebangsaan digerakkan lebih awal daripada jadual asal.

Mengulas lanjut, Farahwahida berkata, vaksin jenis Comirnaty daripada Pfizer-BioNTech itu memerlukan suhu penyimpanan spesifik melibatkan julat suhu antara -60 hingga -90 darjah Celcius (°C), dan hanya mempunyai jangka hayat enam jam selepas dibuka untuk disuntik kepada penerima.

“Memang menjadi satu cabaran untuk proses penyimpanan dan pengedaran tersebut tetapi walaupun sukar ia tidak mustahil sebab kita di KKM sebenarnya ini bukan kali pertama menguruskan vaksin bagi tujuan program imunisasi, cuma kali ini dalam skala besar, dan keperluan penyimpanannya agak berbeza daripada vaksin sebelum ini,” katanya.

Beliau berkata, KKM juga telah membuat beberapa pendekatan dalam memastikan kelancaran proses penyimpanan itu di setiap lapisan kumpulan pelaksana.

Ia bermula dengan garis panduan sistematik dalam memastikan pengurus atau vaksinator dapat menjalankan urusan pengendalian produk vaksin Comirnaty dengan baik serta membuat perancangan infrastruktur sokongan seperti keperluan peralatan, termasuk latihan khusus secara berfasa kepada pengendali vaksin. -Bernama


Afghanistan laksana semula hukuman mati secara terbuka

KABUL, 15 Jamadilawal 1444H, Sabtu – Afghanistan melaksanakan hukuman mati secara terbuka terhadap seorang lelaki, hukuman yang pertama dilaksanakan selepas Taliban kembali berkuasa.

Memetik Reuters, lelaki yang dijatuhi hukuman mati berkenaan dituduh menikam seorang lelaki lain yang dikenali Mustafa dari Wilayah Farah, barat Afghanistan, kira-kira lima tahun lalu.

Pelaku yang dikenali Tajmir dari wilayah Herat itu disabitkan bersalah selepas membunuh dan didakwa mencuri motosikal dan telefon bimbit milik Mustafa.

Keputusan untuk melaksanakan hukuman berkenaan dilakukan dengan penuh teliti dan dibicarakan di tiga mahkamah berasingan selain diluluskan oleh kepimpinan tertinggi Taliban.

Jurucakap Taliban, Zabihullah Mujahid berkata, hukuman mati tersebut dilaksanakan oleh bapa mangsa sambil disaksikan beberapa pegawai tinggi Taliban.

Sebelum itu, ibu mangsa yang dibunuh itu memberitahu BBC bahawa pemimpin Taliban telah merayu kepadanya untuk memaafkan tertuduh, tetapi dia berkeras untuk melaksanakannya.

“Taliban datang kepada saya dan merayu saya untuk memaafkan pesalah ini. Mereka mendesak saya untuk memaafkan lelaki ini demi Tuhan, tetapi saya memberitahu mereka bahawa lelaki ini mesti dihukum bunuh dan mesti dikebumikan sama seperti yang dia lakukan kepada anak saya.

“Ini boleh menjadi pengajaran kepada orang lain. Jika anda tidak bunuh dia, dia akan melakukan jenayah lain pada masa hadapan,” kata ibu mangsa.

Hukuman mati dan sebatan di khalayak umum adalah perkara biasa ketika Taliban memerintah sebelum ini.

Namun, hukuman kali ini merupakan yang pertama dilaksanakan semula sejak Taliban mengambil alih pentadbiran negara pada 2021.

Kata Zahibullah lagi, individu yang hadir dalam pelaksanaan hukuman mati tersebut terdiri daripada pemangku Menteri Dalam Negeri, Sirajuddin Haqqani, pemangku Timbalan Perdana Menteri, Abdul Ghani Baradar dan pemangku Ketua Hakim, pemangku Menteri luar dan Menteri Pendidikan.

Pelaksanaan undang-undang syariah berkenaan dikuatkuasakan selepas pemimpin tertinggi Taliban mengadakan pertemuan dengan hakim dan meminta hukuman secara konsisten mengikut undang-undang syariah.

Pelaksanaan itu dibuat selepas Pertubuhan Bangsa-Bangsa Bersatu (PBB) merayu supaya Afghanistan menghentikan segera pelaksanaan hukuman mati dan hukuman sebat di khalayak awam.

Sejak kebelakangan ini Mahkamah Agung Afghanistan menjatuhkan hukuman sebatan secara terbuka kepada individu yang melakukan zina. – Agensi

Pautan berkaitan;
https://ismaweb.net/2022/11/24/afghanistan-laksana-hukuman-sebat-terbuka-kepada-pesalah-zina/


NGO lebih kuat perjuang isu Melayu Islam berbanding parti politik

Oleh Ainul Illia Meor Suzurudin

BANGI, 21 Muharram 1443H, Isnin – Sukar dinafikan rasa kekesalan apabila parti Melayu Islam sedia ada di negara ini sering mengharap serta ‘menjual alasan’ hanya boleh melakukan perubahan untuk bangsa jika mendapat sokongan majoriti.

Keadaan ini amat berbeza dengan parti minoriti lain yang tidak perlu menunggu undi majoriti pun untuk dapat mempertahankan sesuatu isu walaupun bukan semua agenda.

Naib Pengerusi Pertubuhan Pembela-Pembela Islam (PEMBELA), Mohd Nor Izzat Mohd Johari menyifatkan, alasan ‘menunggu majoriti’ untuk melakukan perubahan adalah alasan orang yang penakut dan bacul.

“Kononnya menunggu majoriti tetapi rupanya hangat-hangat tahi ayam. Misalnya dalam isu anggota bomba, arwah Muhammad Adib Mohd Kassim. Sebelum mendapat kuasa, isu pembelaan arwah dilaungkan setiap hari.

“Apabila mendapat sedikit kuasa, ada bunyi-bunyi mengatakan banyak agenda ummah lain yang perlu diuruskan berbanding isu arwah Adib ‘seorang’.

“Isu sekolah vernakular juga salah satu isu yang pernah diperjuangkan oleh parti Islam yang ada dalam Malaysia tetapi malangnya, ketua pemudanya boleh mencadangkan agar sekolah vernakular diperkasa. Pening!,” katanya ketika dihubungi Ismaweb.net, hari ini.

Bukan itu sahaja, Mohd Nor Izzat yang juga lebih dikenali sebagai Cikgu Izzat berkata, kempen Beli Produk Muslim atau Buy Muslim First (BMF) yang diusahakan pertubuhan bukan kerajaan (NGO) Islam sejak 2019 juga pernah menjadi modal untuk dipergunakan.

“Sebelum dapat kuasa, habis ditunggangnya kempen BMF sehinggakan ada pihak menganggap ia kempen politik sedangkan ada orang politik yang tunggang isu.

“Bila dapat kuasa, ada pimpinan tertinggi membeli barangan bantuan di pasar raya bukan muslim sedangkan ada pasar raya muslim di sekitar,” katanya.

Sementara itu, Cikgu Izzat turut meluahkan kekesalan berkenaan kerapuhan kesatuan antara parti Melayu Islam dengan gabungan NGO di negara ini.

Katanya, apa yang lebih jelas dilihat hari ini adalah NGO yang banyak memainkan peranan dan memberi tekanan kepada satu-satu isu yang berkaitan dengan kedaulatan negara dan kesucian agama, berbanding parti yang kononnya mahu memperkasakan agenda Melayu dan Islam.

“Berbeza dengan parti MCA dan DAP yang sentiasa bekerjasama menjaga kepentingan orang Cina.

“MCA kalah, DAP bantu. DAP kalah, MCA bantu. Pasti ramai kenal dengan gabungan NGO mereka iaitu Hua Zong,” katanya.

Sehubungan itu, bagi menguatkan lagi permuafakatan antara orang Melayu di negara ini, beliau berkata, NGO perlu diberikan penglibatan signifikan dalam kerajaan agar dapat menjalankan fungsi semak dan imbang.

“Antara perkara yang diharapkan dapat dilakukan oleh Perdana Menteri kali ini adalah mengajak gabungan NGO seperti PEMBELA untuk bersama-sama menjadi semak dan imbang dalam pentadbiran kerajaan Malaysia.

“Bukannya hanya memilih NGO berpaksikan politik. Parti nak sapu, NGO proksi pun nak sapu. Tamak,” katanya.


Mangsa terakhir tragedi bot karam ditemukan

BACHOK, 13 Zulkaedah 1441H, Ahad – Mangsa kelapan dan terakhir tragedi bot terbalik pada Isnin lepas, ditemukan berhampiran Pulau Perhentian, petang ini.

Pengarah Agensi Agensi Penguatkuasaan Maritim Malaysia (APMM) Kelantan Kepten Maritim Muhd Nur Syam Asmawie Yaacob berkata, mayat Arman Ismail, 43, ditemukan nelayan terapung-apung di kawasan pulau berkenaan pada pukul 2.20 petang ini.

“Nelayan itu kemudiannya menghubungi bot APMM yang kebetulan berada di kawasan itu dalam usaha mencari mangsa,” katanya kepada pemberita ketika ditemui di pusat operasi SAR di Kuala Kemasin di sini, hari ini.

Mengulas lanjut, Muhd Nur Syam yang juga komander operasi mencari dan menyelamat (SAR) itu berkata, mayat Arman ditemukan kira-kira tiga batu nautika dari rakannya, Che Wadi Bakar, 44, yang ditemui pada pukul 10.30 pagi tadi.

Beliau berkata, identiti mayat disahkan oleh ahli keluarganya selain penemuan dompet yang mempunyai kad pengenalan diri di badan mangsa.

Katanya mayat mangsa dihantar ke Hospital Raja Perempuan Zainab II (HRPZII) Kota Bharu untuk bedah siasat.

Muhd Nur Syam berkata, dengan penemuan mangsa terakhir itu, operasi SAR akan ditutup secara rasmi selepas ia dimulakan sejak Isnin lepas.

“Pada hari ini seramai 81 anggota yang terdiri polis, Jabatan Bomba dan Penyelamat Malaysia (JBPM) Kelantan, Angkatan Pertahanan Awam Malaysia (APM) Kelantan, Persatuan Nelayan Bachok, selain anggota APMM  Kelantan menyertai gerakan SAR.

“Kejayaan menemukan kesemua mangsa yang hilang dengan mendapat kerjasama penuh nelayan tempatan, akan dijadikan model kerja-kerja menyelamat pada masa hadapan,” katanya. -Bernama


Pegawai Imigresen didakwa terima rasuah lepaskan warga asing

SHAH ALAM, 12 Syaaban 1442H, Jumaat – Seorang pegawai Jabatan Imigresen mengaku tidak bersalah di Mahkamah Sesyen Shah Alam hari ini, atas dua pertuduhan berhubung rasuah berjumlah RM25,000 empat tahun lalu.

Tertuduh, Noor Azma Azmin, 39 membuat pengakuan itu ketika pertuduhan dibaca di hadapan Hakim Rozilah Salleh.

Bagi pertuduhan utama, tertuduh yang bertugas sebagai Pegawai Imigresen Gred 19 di Bahagian Kawalan Operasi, Balai Ketibaan KLIA, didakwa menerima rasuah RM25,000 daripada seorang wanita.

Suapan itu didakwa sebagai upah tidak mengambil tindakan terhadap warga China dan Pakistan yang mungkin dilakukan di bawah Akta Imigresen 1959/63.

Jika sabit kesalahan, tertuduh yang juga ibu kepada tiga anak boleh dipenjara sehingga 20 tahun dan denda tidak kurang lima ganda nilai suapan atau RM10,000 mana lebih tinggi mengikut Seksyen 16 (a) (B) Akta SPRM 2009 dan boleh dihukum di bawah Seksyen 24 (1) akta sama.

Manakala pertuduhan pilihan, tertuduh didakwa dengan jawatan, bahagian dan jumlah suapan sama sebagai balasan membantu melepaskan warga asing itu selain gagal melaporkan kesalahan sogokan kepada SPRM.

Dia didakwa melanggar peruntukan Seksyen 25 (1) Akta SPRM 2009 dan boleh dihukum mengikut Seksyen 25 (2) akta sama yang memperuntukkan penjara sehingga 10 tahun atau denda tidak melebihi RM100,000 atau kedua-duanya sekali.

Tertuduh didakwa melakukan kesalahan di bahagian terminal KLIA, Sepang pada 2017.

Terdahulu, Timbalan Pendakwa Raya SPRM, Mohd ‘Afif Ali memohon mahkamah tidak membenarkan tertuduh dijamin kerana terdapat laporan polis terhadap tertuduh pada 21 Mac lalu oleh saksi utama pendakwaan.

Katanya, saksi membuat laporan polis selepas berasa terganggu apabila dihubungi tertuduh selepas dipanggil memberi keterangan di pejabat SPRM.

Sehubungan itu, tiada jaminan wajar ditawarkan tetapi sekiranya mahkamah membenarkan dengan budi bicara, pihak pendakwaan menawarkan jaminan RM100,000 bersama seorang penjamin warganegara.

“Syarat tambahan pasport diserahkan kepada mahkamah, tertuduh perlu melaporkan diri ke pejabat SPRM terdekat setiap awal bulan serta tertuduh dilarang mengganggu atau menghubungi saksi kes,” katanya seperti dilapor Berita Harian.

Bagaimanapun, peguam tertuduh, Norliana Ali Othman memohon mahkamah memberi jaminan yang lebih rendah disebabkan tertuduh hanya mampu menyediakan wang RM10,000.

Hakim membenarkan Noor Azma dijamin dengan RM30,000 dengan syarat tambahan oleh pihak pendakwaan.

Bagaimanapun, Rozilah berkata, jaminan akan dibatalkan jika mahkamah menerima tertuduh mencari, menghubungi atau mengunjungi saksi SPRM.

Mahkamah menetapkan sebutan semula pada 30 April depan.


Kejatuhan kerajaan PN harus jadi tauladan

KUALA LUMPUR, 26 Syaaban 1444H, Ahad  –  Kegelojohan merebut habuan kekuasaan dan jatuhnya kerajaan Perikatan Nasional harus diteladani oleh parti kerajaan hari ini mengenai keterlanjuran yang meruntuhkan, kata Perdana Menteri, Datuk Seri Anwar Ibrahim.

Presiden Parti Keadilan Rakyat itu berkata, jawatan meskipun penting, ia bukanlah segalanya dalam perjuangan.

“Kisah Perang Uhud wajar dijadikan pedoman dalam perjuangan siasah kita sebagai kerajaan yang masih baharu ini,” katanya menerusi hantaran di laman Facebook.

Pada masa sama, Anwar menegaskan bahawa Kerajaan Perpaduan pimpinan beliau bukanlah sempurna namun berusaha melakukan formula dan usaha terbaik untuk negara yang tidak dilakukan kerajaan sebelum ini.

“Kerjasama yang digalas bersama dengan parti yang lain setakat ini ternyata positif dan meyakinkan.

“Kerajaan ini juga tidak akan berkompromi dengan provokasi perkauman-agama yang boleh meruntuhkan usaha jangka panjang Kerajaan Perpaduan menyelamatkan negara ini,” katanya. – Bernama


Sekretariat khas, ‘war room’ diwujudkan tangani isu tuntutan Sulu

KUALA LUMPUR, 30 Rejab 1444H, Selasa – Satu Sekretariat Khas telah diwujudkan sebagai pusat tumpuan utama untuk menangani isu tuntutan kumpulan Sulu dalam memastikan perbincangan dan penyelarasan yang lebih teratur, sistematik dan melibatkan semua pihak.

Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata, penubuhan Sekretariat Khas yang dipersetujui Jemaah Menteri pada 17 Februari lepas itu dipengerusikan beliau dengan timbalan pengerusi ialah Peguam Cara Negara II atau penggantinya.

“Keahlian lain terdiri daripada Kementerian Luar Negeri, Kementerian Komunikasi dan Digital, Majlis Keselamatan Negara, Bahagian Penyelidikan Jabatan Perdana Menteri, Peguam Besar Sabah dan pakar-pakar perundangan tempatan,” katanya pada sesi Penerangan Menteri-Menteri di bawah Peraturan Mesyuarat 14 (1)(i) di Dewan Rakyat hari ini.

Selain itu, Azalina berkata, satu war room turut dibangunkan bagi memastikan semua tindakan yang diambil sentiasa dipantau dan mendapat sokongan yang tuntas.

Jelas beliau, tujuan utama war room tersebut adalah bagi memberi khidmat sokongan kepada Sekretariat Khas serta memantau kes perundangan, kenyataan media antarabangsa serta strategi global bagi menangani tuntutan kumpulan Sulu tersebut.

Azalina berkata, kerajaan juga akan memberikan satu taklimat kepada Ahli-Ahli Parlimen kerajaan dan pembangkang pada minggu depan bagi memberikan maklumat yang lebih terperinci dan berharap wakil rakyat yang terlibat dapat mengajukan segala persoalan pada taklimat tersebut.

Dalam pada itu, Azalina berkata mana-mana tuntutan kumpulan Sulu untuk menguatkuasakan award termasuk preliminary award dan final award di pelbagai bidang kuasa adalah tidak mempunyai asas perundangan yang kukuh dan bermerit.

Beliau menegaskan, kerajaan Malaysia tidak akan berkompromi dalam aspek kedaulatan dan keselamatan negara termasuk memfokus kepada keutamaan melindungi aset negara daripada ancaman pihak luar.

“Kerajaan Malaysia juga tidak akan berhenti berusaha untuk melindungi dan memelihara kepentingan, kekebalan dan kedaulatan Malaysia pada setiap masa dan akan terus mengambil segala tindakan yang perlu bagi menghentikan tuntutan Sulu dengan menggunakan segala kuasa, hak dan sumber yang ada,” katanya. – Bernama


Percepatkan vaksin guru sebelum buka sekolah

BANGI, 19 Syawal 1442H, Isnin – Ikatan Guru-guru Muslim Malaysia (i-Guru) mengesyorkan kepada kerajaan untuk mempercepatkan program vaksinasi kepada semua guru.

Saranan itu susulan bimbang nyawa warga pendidik dan pelajar terancam berikutan pembukaan sekolah kelak.

Selain itu, Presiden i-Guru, Ustaz Mohd Azizee Hasan turut berharap agar kakitangan sekolah serta calon peperiksaan Sijil Pelajaran Malaysia (SPM) dipertimbangkan untuk menerima suntikan vaksin.

“Saya cadang semua guru divaksin, termasuk staf sokongan dan minta pelajar SPM dipertimbangkan meskipun syarat 18 tahun.

“Ini untuk keselamatan murid jika sekolah dibuka nanti atau pmbukaan untuk pelajar tahun peperiksaan,” katanya kepada Ismaweb.net.

Semalam, kadar jangkitan COVID-19 mencatatkan penyusutan sebanyak 22.4 peratus, iaitu 6,999 kes berbanding angka tertinggi, 9,020 kes kelmarin.

Selangor kekal merekodkan kes harian tertinggi dengan 2,477 kes, diikuti Wilayah Persekutuan Kuala Lumpur (616) dan Kelantan (612).

Sebanyak 91.3 peratus atau 6,385 kes positif dikesan dalam kalangan warga tempatan, manakala 8.7 peratus lagi atau 610 terdiri daripada rakyat asing.


Kes rasuah Zahid: Catatan KJ, bomoh direkod dalam buku faraid UKSB

SHAH ALAM, 19 Syawal 1443H, Jumaat – Mahkamah Tinggi hari ini diberitahu bahawa catatan “KJ”, dan bomoh antara perkataan yang tertera di dalam buku “faraid” Ultra Kirana Sdn Bhd (UKSB) yang dikemukakan dalam perbicaraan kes rasuah bekas Timbalan Perdana Menteri Datuk Seri Dr Ahmad Zahid Hamidi.

Bekas Pengarah UKSB Harry Lee Vui Khun memaklumkan perkara itu semasa pemeriksaan balas peguam Datuk Ahmad Zaidi Zainal yang mewakili Ahmad Zahid ketika dirujuk buku faraid tersebut.

Buku faraid UKSB yang juga dikenali sebagai Buku 555 di dalam perbicaraan kes Ahmad Zahid, adalah lejar yang mencatatkan bayaran yang dibuat oleh syarikat itu kepada beberapa individu antara 2014 dan 2018.

Ketika ditanya Ahmad Zaidi, adakah Lee boleh mengesahkan bahawa “KJ” yang dinyatakan di dalam lejar tersebut adalah Khairy Jamaluddin, saksi itu menjawab, “Itu saya tidak pasti.”

Ahmad Zaidi: “Saya rasa anda kenal Wan Quoris (Pengarah UKSB Wan Quoris Shah Wan Abdul Ghani) yang pernah bekerja dengan KJ sebelum ini?”

Lee: “Saya tidak begitu pasti beliau bekerja dengan KJ sebelum ini. Tetapi saya tahu beliau (Wan Quoris Shah) kata beliau sangat mengenali KJ.”

Dalam prosiding sebelum ini, Lee dalam pernyataan saksinya berkata bahawa beliau membawa masuk Wan Quoris Shah sebagai pengarah dalam UKSB pada Mei 2013 kerana lelaki itu adalah ahli UMNO dan syarikatnya memerlukan kelebihan inidividu tersebut bagi memudahkan mereka berkomunikasi dengan Ahmad Zahid yang ketika itu Menteri Dalam Negeri.

Saksi itu juga tidak dapat menjawab soalan Ahmad Zaidi ketika ditanya mengenai pembayaran kepada individu dicatat dengan perkataan “bomoh” di dalam buku sama.

Selain catatan KJ dan bomoh, antara catatan lain yang tertera di dalam buku tersebut adalah KPU (ketua pengarah), FM (Menteri Luar), SUB (Setiausaha Bahagian) dan AK (Akbar Khan).

Saksi pendakwaan ke-15 itu juga bersetuju dengan cadangan Ahmad Zaidi bahawa bayaran yang dibuat kepada menteri dan ahli politik yang dicatatkan dalam buku tersebut adalah sumbangan politik.

Lee turut mengesahkan bahawa sumber kewangan yang dibayar kepada individu-individu di dalam buku faraid tersebut diperoleh daripada sub kontraktornya di Hong Kong (syarikat itu dilantik UKSB bagi menguruskan Sistem Visa Luar Negara (VLN) bagi pihak mereka) dan sumber dana tersebut tidak pernah dimasukkan ke dalam akaun UKSB.

Ahmad Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri bagi melanjutkan kontrak syarikat itu sebagai pengendali perkhidmatan pusat sehenti (OSC) di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh Kementerian Dalam Negeri.

Bagi tujuh lagi pertuduhan, beliau didakwa telah mendapatkan untuk dirinya wang tunai SG$1,150,000, RM3 juta, EURO15,000 dan US$15,000 tanpa balasan daripada UKSB yang mempunyai kaitan dengan kerja rasmi beliau.

Beliau didakwa melakukan kesemua perbuatan itu di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.

Perbicaraan di hadapan Hakim Datuk Mohd Yazid Mustafa bersambung 30 Mei. – Bernama


Gempa berukuran 5.6 landa timur Indonesia

JAKARTA, 11 Jamadilawal 1443H, Khamis – Gempa bumi bermagnitud 5.6 menggegarkan wilayah timur Maluku di Indonesia pada Khamis, kata Agensi Meteorologi, Klimatologi dan Geofizik negara itu.

Gempa itu berlaku pada 11:06 waktu Jakarta (0426 GMT), dengan pusat gempa berada di 163 km barat daya daerah Maluku Barat Daya dan pada kedalaman 26 km di bawah dasar laut, lapor Xinhua memetik agensi itu.

Agensi itu tidak mengeluarkan sebarang amaran tsunami kerana gegaran tidak mencetuskan ombak gergasi atau tsunami. – Bernama


i-Guru syor galak semula SOP COVID-19 di sekolah

BANGI, 7 Syawal 1444H, Jumaat – Kementerian Pendidikan (KPM) dan Kementerian Kesihatan (KKM) perlu mencari pendekatan terbaik susulan penularan varian baharu digelar XBB. 1.16 atau Arcturus, yang mencetuskan kebimbangan serta menjadi punca peningkatan kes COVID-19 kebelakangan ini.

Presiden Ikatan Guru-Guru Muslim Malaysia (i-Guru), Ustaz Mohd Azizee Hasan berkata, tindakan itu penting bagi memastikan keselamatan dan kesihatan murid terus terjamin, terutama sepanjang berada di kawasan sekolah.

“Dalam pada itu, pematuhan prosedur operasi standard (SOP) yang betul juga perlu diperkenalkan semula terutama ketika sesi pembelajaran bermula selepas cuti sambutan Aidilfitri ini.

“Semua pihak juga disaran supaya sentiasa menitikberatkan penjagaan kebajikan, kesihatan dan keselamatan murid,” katanya dalam kenyataan, hari ini.

Sebelum ini, KKM mencadangkan supaya pemakaian pelitup muka diwajibkan semula di sekolah bagi mengekang lonjakan kes COVID-19 susulan penularan varian XBB.1.16, atau dikenali sebagai Arcturus.

Malah, Menteri Kesihatan, Dr Zaliha Mustafa mendedahkan, terdapat enam lagi kes baharu berkait dengan varian Arcturus iaitu empat di Selangor dan dua di Kuala Lumpur.

Terdahulu, penularan Acturus di Malaysia dilaporkan pada awal bulan ini iaitu enam kes pertamanya di Sarawak.

Susulan perkembangan itu, Ustaz Mohd Azizee menggesa semua pihak mengutamakan penjagaan kesihatan diri seperti kerap membasuh tangan dan menggalakkan kembali pemakaian pelitup muka.

“Pemakaian pelitup muka juga digalakkan semula di sekolah bagi mengekang lonjakan kes COVID-19, selain sekiranya mengalami gejala yang membimbangkan selain berada di tempat sesak,” katanya.

“Ujian saringan COVID-19 juga wajar dilakukan sekiranya bergejala dan terus mengunjungi klinik apabila berlaku komplikasi,” katanya.

Dalam pada itu, beliau menggesa ibu bapa supaya memberikan kerjasama dengan pihak sekolah berkaitan anak-anak mereka, termasuk mematuhi SOP yang ditetapkan.


CVR pesawat dihantar ke Singapura untuk analisis rakaman suara

PUTRAJAYA, 4 Safar 1445H, Isnin – Kotak perakam suara kokpit (CVR) milik pesawat yang terhempas di Lebuhraya Guthrie berdekatan Bandar Elmina, Shah Alam di Selangor pada Khamis lepas, telah dihantar ke sebuah makmal di Singapura bagi mendapatkan semula data rakaman suara 30 minit terakhir sebelum nahas untuk dianalisa.

Menteri Pengangkutan, Anthony Loke Siew Fook berkata, Biro Siasatan Kemalangan Udara (BSKU) Malaysia berdepan kesukaran untuk mendapatkan data rakaman berkenaan kerana CVR yang mengandungi ‘memory puck‘ itu berada dalam keadaan tidak sempurna dan hangus terbakar.

Beliau berkata, meskipun luaran CVR itu hangus namun ‘memory puck‘ yang menyimpan data rakaman suara kokpit 30 minit terakhir itu masih elok, cuma Malaysia tiada kepakaran untuk mendapatkan data itu

“Oleh sebab kita tidak ada peralatan untuk retrieve data berkenaan, jadi ‘memory puck’ itu telah pun dihantar ke Singapura semalam,” katanya dan menambah Malaysia akan dibantu Transport Safety Investigation Bureau (TSIB) Singapura untuk mendapatkan semula data rakaman itu.

Bercakap kepada media selepas menghadiri Majlis Semarak Merdeka dan Perhimpunan Bulanan Kementerian Pengangkutan di sini hari ini, Loke berharap semua pihak dapat memberikan masa kepada pihak berkuasa untuk mendapatkan analisis rakaman nahas itu.

“Kita tidak pasti (berapa lama) dan kita cuba yang terbaik untuk mendapatkan rakaman itu, bila dah dapat kita akan terus umumkan. Kita pun nak cepat (umumkan) tapi ada isu-isu teknikal yang perlu diatasi,” katanya.

Dalam kejadian Khamis lepas, pesawat Beechcraft Model 390 (Premier 1) terhempas di Lebuhraya Guthrie berdekatan Bandar Elmina mengorbankan 10 individu termasuk Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Negeri Pahang Datuk Seri Johari Harun.

Mangsa yang maut terdiri daripada enam penumpang dan dua kru pesawat ringan itu, manakala dua lagi merupakan orang awam, masing-masing ialah rider p-hailing dan pemandu e-hailing, yang menggunakan lebuh raya berkenaan.

Loke berkata laporan siasatan awal nahas pesawat itu, yang disediakan oleh BSKU dan dibantu oleh The National Transportation Safety Board (NTSB) Amerika Syarikat, akan didedahkan dalam tempoh sebulan.

“Wakil NTSB dipanggil membantu siasatan kerana pesawat itu didaftarkan di US,” katanya. – Bernama


Tuntutan Kesultanan Sulu: Rakyat Sabah berpendirian bersama Malaysia

KOTA KINABALU, 21 Syaaban 1443H, Khamis – Rakyat Sabah telah memilih dan berpendirian untuk bersama-sama membentuk Malaysia, justeru tuntutan waris Kesultanan Sulu ke atas negeri itu tidak akan diiktiraf sama sekali, persidangan Dewan Undangan Negeri Sabah diberitahu hari ini.

Ketua Menteri Datuk Hajiji Noor berkata sehubungan itu juga kerajaan negeri tidak pernah dan tidak akan mengiktiraf tuntutan tersebut.

“Rakyat negeri ini telah pun membuat keputusan untuk bersama-sama membentuk sebuah negara Malaysia berdaulat yang diiktiraf oleh Pertubuhan Bangsa-Bangsa Bersatu, rakyat mengambil pendirian tegas jadi kita tidak iktiraf sama sekali tuntutan itu.

“Pendirian ini cukup jelas dan tidak perlu dipolitikkan,” katanya ketika menggulung perbahasan ucapan dasar Yang Dipertua Negeri Tun Juhar Mahiruddin di sini, hari ini.

Ketika penggulungan itu Datuk Ewon Benedick (UPKO-Kadamaian) membuat celahan dan menyeru Ahli Dewan Undangan Negeri (ADUN) Sabah tanpa mengira kerajaan atau pembangkang bersama menyokong Hajiji dan kerajaan negeri menolak tuntutan tersebut, disambut sokongan padu semua ADUN.

Sementara itu, Hajiji berkata bagi mengukuhkan keselamatan di Sabah terutama di pantai timur, kerajaan Persekutuan bercadang menubuhkan satu lagi Briged Pasukan Gerakan Am (PGA) Sabah yang ditempatkan di daerah Lahad Datu dan satu lagi batalion PGA di daerah Kunak.

Beliau berkata selain itu bakal diwujudkan Pos Kawalan Baharu PGA di Kuala Sungai Manalunan, Kinabatangan; dan Kuala Maruap, Lahad Datu; serta Forward Operational Base (FOB) di Pulau Banggi, Kudat dan Pulau Mabul, Semporna.

Dalam pada itu katanya berdasarkan Laporan Awal Banci Penduduk dan Perumahan Sabah Tahun 2020 seramai 810,443 penduduk negeri ini bukan warganegara dan angka itu mewakili 23.7 peratus daripada keseluruhan 3,418,785 orang penduduk Sabah.

“Kerajaan Negeri akan terus berusaha menangani isu-isu berkaitan pendatang asing yang telah berlarutan sejak sekian lama. Pada 16 Feb lepas kerajaan negeri telah menubuhkan Jawatankuasa Khas Peringkat Kabinet dipengerusikan Timbalan Ketua Menteri ll (Datuk Dr Jeffrey Kitingan).

“Jawatankuasa ini akan mencari pendekatan terbaik dan seterusnya mengemukakan semua rekomendasi kepada Jemaah Menteri dalam tempoh tiga bulan,” katanya. – Bernama


Israel tewas di medan perang, hanya serang membabi buta

Oleh Siti Hafidah Abd Ghaffar

BANGI, 3 Jamadilawal 1445H, Jumaat – Meskipun lebih 40 hari melancarkan serangan balas ke atas Gaza, rejim Israel tetap gagal memperoleh apa-apa kemenangan baik dari segi ketenteraan, media mahupun politik.

Lebih memalukan, serangan yang dilancarkan Zionis tidak ada kemajuan dan objektif tertentu yang boleh dituju untuk melemahkan pejuang pembebasan Palestin.

Amir Ikatan Muslimin Malaysia (ISMA), Ustaz Abdullah Zaik Abdullah berkata, Israel masih belum dapat menebus kekalahan mereka sejak 7 Oktober lalu malah boleh dikatakan setiap hari mengalami kekalahan.

Buktinya, Israel gagal mencari sasaran ketenteraan di mana mereka boleh mematikan serangan perjuangan pembebasan ataupun mujahidin Palestin.

“Jadi mereka membuat serangan membabi buta, tidak ada fokus dan yang menjadi sasarannya adalah orang awam.

“Mereka tidak jumpa tempat (markas Hamas) sebab itu mereka cuba membuat gambaran seolah-olah kepimpinan pejuang ini di bawah Hospital Al-Syifa.

“Mereka merempuh Hospital Al-Syifa dan membuat pemeriksaan tetapi tidak menemui apa-apa,” katanya menerusi video yang dimuat naik di akaun Facebook beliau.

Mengulas lanjut, pemimpin gerakan Islam itu berkata, keadaan ini menunjukkan Israel gagal memberi bayangan kepada rakyat dan masyarakat antarabangsa bahawa mereka melakukan tindakan yang betul.

Bahkan, ia menidakkan harapan mereka kononnya boleh menang dalam peperangan ini.

Katanya, tentera juga berhadapan dengan serangan hendap dan roket yang tidak terhenti serta mengalami kerosakan yang sangat tinggi.

“Begitu juga dari segi politik dalaman, Perdana Menteri Israel menerima tekanan dan demonstrasi besar-besaran berlaku supaya dia meletak jawatan kerana masalah pertukaran tawanan.

“Tawanan yang berada di tangan pejuang-pejuang masih hidup tetapi Benjamin Netanyahu tidak bersetuju untuk mengadakan rundingan dan pertukaran tawaran ini menyebabkan tindak balas yang mengoncang politik dalaman Israel,” katanya.

Ustaz Abdullah Zaik berkata, dari segi luar, Israel gagal melabelkan Hamas atau pejuang Palestin sebagai pengganas sebaliknya tindakan mereka ke atas orang awam dianggap sebagai genosid oleh masyarakat antarabangsa.

“Jadi dia gagal di peringkat antarabangsa dan menyebabkan sokongan negara-negara Eropah sendiri semakin hari semakin lemah terhadap Israel.

“Hakikatnya mereka gagal dari sudut media dan lain-lain untuk meyakinkan masyarakat antarabangsa bahawa Hamas adalah pengganas.

“Serangan ke atas orang awam adalah kerana menyasarkan pengganas yang berlindung sebagai orang awam. Itu tidak dapat diterima oleh masyarakat antarabangsa,” katanya.


204 pekebun Musang King gagal peroleh kebenaran semakan kehakiman

KUANTAN, 8 Jamadilawal 1442H, Rabu – Mahkamah Tinggi di sini hari ini menolak permohonan 204 pekebun durian Musang King di sekitar Raub untuk mendapatkan kebenaran semakan kehakiman terhadap notis arahan pengosongan tanah yang dikeluarkan kerajaan negeri Pahang.

Hakim Datuk Zainal Azman Ab Aziz membuat keputusan itu dalam prosiding dengan hanya pihak terlibat dibenarkan masuk ke dalam mahkamah, difahamkan atas faktor penjarakan sosial dan peguam Siew Choon Jern yang mewakili semua plaintif memaklumkan keputusan tersebut kepada media selepas prosiding tamat.

Siew berkata mahkamah memberikan dua alasan dalam menolak permohonan plaintif, iaitu pekebun terlibat tidak seharusnya membuat permohonan kebenaran semakan kehakiman kerana notis pengosongan yang dikeluarkan pentadbir tanah bukanlah satu keputusan atau tindakan yang boleh disemak di mahkamah.

“Selain itu, mahkamah juga mendapati pekebun terlibat adalah penceroboh (di tanah berkenaan). Sebagai pihak yang menceroboh, mereka tidak mempunyai locus standi (hak di sisi undang-undang) untuk memfailkan permohonan semakan kehakiman ini,” katanya.

Siew berkata mahkamah juga memutuskan supaya plaintif menjelaskan kos sebanyak RM10,000 kepada Jabatan Peguam Negara.

Ditanya jika plaintif akan mengemukakan rayuan terhadap keputusan mahkamah atau membuat rayuan kepada pentadbir tanah yang mengeluarkan notis pengosongan itu, Siew berkata pihaknya akan berbincang terlebih dahulu dengan pekebun terlibat.

“Kita akan berbincang apakah tindakan yang efisien dan lebih baik supaya penyelesaian terbaik dapat diambil supaya kepentingan pekebun tidak terjejas. Rayuan adalah satu cadangan yang akan dibincangkan.

“Bagaimanapun, saya berpendapat memandangkan kami sudah sampai ke tahap ini, jika kami membuat rayuan, ia adalah terhadap keputusan mahkamah hari ini berbanding merayu terhadap notis pengosongan yang dikeluarkan pentadbir tanah di bawah Kanun Tanah Negara 1965,” katanya.

Pekebun itu memfailkan permohonan bagi mendapatkan kebenaran menyemak notis pengosongan tanah yang telah ditanam pokok durian Musang King di sekitar Raub, kira-kira 170 kilometer dari sini, termasuk di Sungai Ruan, Sungai Chalit, Sungai Klau yang dianggarkan seluas 2,167 hektar.

Sebanyak 110 pekebun memfailkan permohonan itu pada 28 Ogos lepas manakala bakinya membuat permohonan serupa pada 9 Sept dengan menamakan Pentadbir Tanah Daerah Raub, Pengarah Perhutanan Pahang, pihak berkuasa negeri, kerajaan negeri Pahang, Perbadanan Kemajuan Pertanian Negeri Pahang (PKPP) dan Royal Pahang Durian Resources PKPP Sdn Bhd sebagai responden.

Pada prosiding itu, semua responden diwakili Peguam Kanan Persekutuan Noor Fadzila Ishak.

Selain untuk menyemak arahan pengosongan tanah di bawah Kanun Tanah Negara dan Akta Perhutanan Negara 1984, mereka juga mahu mendapatkan kebenaran semakan kehakiman terhadap keputusan kerajaan negeri yang didakwa memberikan pajakan dan hak penggunaan tanah kebun tersebut kepada syarikat Royal Pahang Durian Resources PKPP Sdn Bhd.

Pemohon juga mahu menyemak keputusan pemberian subpajakan tanah terlibat kepada mereka dan kewajipan mandatori untuk menjual durian itu kepada satu-satu entiti yang dicalonkan oleh Royal Pahang Durian Resources PKPP Sdn Bhd. – Bernama


Najib belanja RM80,000 pada 2013 untuk ubat cegah kanser

KUALA LUMPUR, 25 Rabiulakhir 1445H, Khamis – Mahkamah Tinggi hari ini diberitahu bahawa Datuk Seri Najib Tun Razak membelanjakan RM80,000 pada 2013 untuk suplemen atau makanan tambahan dan vitamin bagi pencegahan kanser, khususnya leukemia, daripada wang derma yang didakwa diterima daripada kerabat diraja Arab Saudi.

Penolong Pengarah Bahagian Siasatan Jenayah Pengubahan Wang Haram, ACP Foo Wei Min mengesahkan perkara itu ketika disoal peguam Tan Sri Muhammad Shafee Abdullah mengenai pembayaran RM80,000 daripada akaun peribadi Najib di AmIslamic yang berakhir dengan 694 kepada entiti dikenali sebagai Vital Spire Sdn Bhd, yang bekas perdana menteri berkata, ia adalah untuk rawatan kanser darah seperti yang disyorkan oleh doktor.

Muhammad Shafee menyoal saksi pendakwaan ke-48 itu mengenai kenyataan di bawah Seksyen 32 Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001, yang dirakamnya (Foo) daripada Najib semasa disoal siasat pada 27 Ogos, 2018.

Peguam itu kemudiannya membacakan petikan kenyataan Najib kepada Foo, termasuk dakwaan Najib bahawa makanan tambahan itu adalah untuk kesihatannya dan sebagai langkah pencegahan selepas bapanya, Allahyarham Tun Abdul Razak Hussein, Perdana Menteri kedua, meninggal dunia akibat leukemia.

Dalam kenyataan itu, Najib juga berkata sebagai perdana menteri, beliau bimbang mengenai hal berkenaan dan jika beliau mempunyai situasi yang sama seperti Allahyarham Tun Razak, beliau tidak akan dapat mentadbir negara, jadi beliau mahu mencegahnya (leukemia).

Muhammad Shafee: Adakah kamu ingat, Najib memberitahu kamu bahawa jumlah kos untuk ubat itu adalah kira-kira RM1 juta atau kurang dan beliau boleh mengambil rawatan ini daripada kerajaan, tetapi beliau tidak mahu membebankan kerajaan, jadi beliau mengambilnya daripada wang yang dianggap sebagai derma. Adakah kamu ingat?

Foo: Saya rasa beliau ada menyebutnya.

Terdahulu, saksi itu mengesahkan transaksi lain seperti pembayaran RM9 juta kepada Zeal Hi-Tech Solutions Sdn Bhd untuk beg cenderahati dan cenderahati untuk ahli UMNO, RM9 juta kepada peruncit tekstil Jakel Trading untuk program amal di Pekan, Pahang, dan jubah untuk ahli jawatankuasa masjid di seluruh Malaysia, beberapa bayaran kepada komponen parti politik termasuk Badan Perhubungan MCA Pahang dan Barisan Nasional (BN) Selangor serta bantuan kebajikan RM200,000 kepada Kolej Islam Sultan Alam Shah (KISAS).

Muhammad Shafee berkata, beliau akan terus menyoal saksi mengenai beberapa lagi transaksi minggu depan tetapi mencadangkan kepada Foo bahawa tuduhan ‘Najib adalah kleptokrat’ adalah salah selepas melihat kepada perbelanjaan yang dilakukan Najib adalah untuk tanggungjawab sosial dan korporat (CSR) dan bukan untuk kepentingan peribadi. – Bernama


Pengampunan tidak boleh dipengaruhi perbezaan darjat: Prof Shamrahayu

BANGI, 9 Safar 1444H, Selasa – Pengampunan tak boleh dipengaruhi perbezaan darjat supaya undang-undang tidak dilihat sebagai tidak adil oleh rakyat.

Pakar Perlembagaan, Prof Datuk Dr Shamrahayu Ab Aziz berkata, konsep asas pengampunan adalah memberikan peluang kedua kepada pesalah laku selepas individu berkenaan melalui proses pengadilan.

“Namun sejauh mana faktor belas kasihan itu boleh diterima, jika kesalahan tersebut melibatkan kepentingan awam, pengampunan itu tertakluk di bawah kuasa Yang di-Pertuan Agong,” katanya.

Beliau berkata demikian dalam program Agenda Awani yang bertajuk Pengampunan Diraja: Undang-undang perlu adil dan saksama.

Mengulas lanjut, Pensyarah Kulliyah Undang-Undang Ahmad Ibrahim di Universiti Islam Antarabangsa Malaysia (UIAM) itu menjelaskan, raja yang memayungi rakyat seharusnya mewakili suara serta kepentingan awam dan meletakkan keutamaan tertinggi dalam membuat pertimbangan.

Katanya, undang-undang berkenaan ‘direstui’ atau diterima masyarakat umum dan perlu mengambil kira bahawa tidak adanya persoalan tentang perbezaan darjat.

“Itu penting. Jika wujud perbezaan darjat dalam memberikan pengampunan, jadi ini bahaya untuk kedaulatan undang-undang kita,” katanya lagi.

Atas sebab itu, beliau berpendapat, Lembaga Pengampunan perlu mempunyai garis panduan, standard atau parameter jelas tentang bagaimana sesuatu pengampunan itu boleh diberikan mengikut kepada jenis kesalahan.

Dalam masa sama, Prof Shamrahayu berkata, negara kini berdepan kekurangan kajian akademik tentang hal-hal pengampunan.

Malah jelasnya, kalau ada pun beberapa penulisan sahaja dan tidak cukup mendalam.

Justeru, beliau melihat, perkara melibatkan pengampunan kepada orang-orang politik ini adalah isu besar dan wajar dibincangkan dalam dunia akademik.


Loji sembelihan: Menteri agama tegas isu halal, haram babit makanan

BANGI, 13 Syawal 1443H, Sabtu – Jabatan Perdana Menteri (Hal Ehwal Agama) tidak akan bertolak ansur dengan sebarang ketidakpatuhan kepada standard dan prosedur yang ditentukan Jabatan Kemajuan Islam Malaysia (Jakim) serta Jabatan Perkhidmatan Veterinar (JPV).

Menterinya, Datuk Idris Ahmad berkata, pihaknya memandang berat aduan serta dakwaan pelanggaran prosedur penyembelihan halal oleh sebuah loji sembelihan di Australia yang telah mendapat kelulusan untuk mengeksport daging halal ke Malaysia.

Beliau berkata, bagi melindungi kepentingan awam serta memberikan keadilan kepada semua pihak, siasatan secara menyeluruh dilaksanakan oleh Jakim bersama JPV termasuk pihak berkuasa Australia.

“Saya telah meminta Jakim serta agensi berkaitan untuk membuat siasatan menyeluruh dengan segera dan telus.

“Saya ingin menegaskan bahawa isu halal dan haram melibatkan pemakanan yang menjadi darah daging umat Islam adalah perkara yang sangat dititik berat dalam agama.

“Selaku badan pensijilan halal, Jakim akan sentiasa menjaga amanah serta kepentingan umat Islam,” katanya dalam kenyataan, hari ini.

Terdahulu, Jakim dan JPV bersidang bersama pihak Department of Agriculture, Water and the Environment (DAWE), Australia pada 13 Mei, bersetuju menggantung kelulusan loji sembelihan Thomas Foods International Lobethal berkuat kuasa serta-merta hingga hasil siasatan menyeluruh diperolehi.

Selain itu, Supreme Islamic Council of Halal Meat in Australia Inc. (SICHMA) selaku badan pensijilan halal yang bertanggungjawab dalam penyeliaan halal ke atas loji sembelihan tersebut akan diberi surat tunjuk sebab.

Ini termasuk berdepan kemungkinan untuk dibatalkan status sebagai badan pensijilan halal yang diiktiraf oleh Jakim sekiranya didapati tidak mematuhi keperluan standard dan prosedur halal Malaysia.

Berita berkaitan:


Remaja Palestin dalam tahanan Israel sah COVID-19

RAMALLAH, 18 Zulhijjah 1441H, Sabtu – Seorang remaja Palestin yang dijadikan tahanan di penjara Israel telah disahkan positif COVID-19, menurut Defense for Children International-Palestin (DCI-P).

Ini terjadi setelah Mahkamah Agung Israel memutuskan awal bulan lalu bahawa tahanan Palestin tidak berhak mendapat perlindungan sosial terhadap coronavirus.

Ekoran itu, sekurang-kurangnya 30 pengawal penjara Israel dan tujuh tahanan Palestin telah disahkan positif COVID-19 setakat ini.

Remaja lelaki berusia 15 tahun dari Kem Pelarian Al-Jalazoun di bandar Ramallah di Tebing Barat ditahan kurang dari dua minggu yang lalu dan dibawa ke Penjara Shikma di Ashkelon, Israel Selatan, untuk disoal siasat, menurut peguam, Iyad Misk.

Mahkamah Tinggi Israel menolak petisyen yang dibuat oleh Adalah – Pusat Undang-Undang untuk Hak-hak Minoriti Arab yang meminta pihak berkuasa penjara untuk melaksanakan garis panduan perlindungan COVID-19 untuk tahanan di penjara Gilboa di Israel Utara yang menempatkan sekitar 450 orang Palestin.

Israel secara konsisten gagal memberikan perkhidmatan pencegahan asas kepada tahanan sejak awal wabak ini, dan bahkan menarik beberapa produk makanan dan kebersihan dari komisari penjara.

“Dengan memanjang penahanan remaja lelaki ini, pihak berkuasa Israel secara sengaja membahayakan kesihatan dan kesejahteraannya bersama dengan kesihatan tahanan lain.

“Pihak berkuasa Israel mesti segera membebaskan semua tahanan kanak-kanak Palestin,” tegas pengarah program DCI-P, Ayed Abu Eqtaish.

Seramai 160 kanak-kanak Palestin ditahan tentera rejim pengganas Israel pada bulan Jun, dan seramai 700 kanak-kanak Palestin dari Baitulmaqdis Timur dipenjara tahun lalu. – Agensi


Mohd Khairuddin dipanggil ke Bukit Aman

KUALA LUMPUR, 7 Muharram 1442H, Rabu – Menteri Perusahaan Perladangan dan Komoditi, Datuk Dr Mohd Khairuddin Aman Razali telah diminta hadir di Ibu Pejabat Polis di Bukit Aman hari ini bagi memberi keterangan berhubung kegagalan mematuhi kuarantin wajib di rumah setelah pulang dari Turki, pada Julai lepas.

Timbalan Pengarah (Siasatan/Perundangan) Jabatan Siasatan Jenayah (JSJ) DCP Mior Faridalathrash Wahid mengesahkan perkara berkenaan.

“Beliau akan beri keterangan kes itu esok,” katanya ketika dihubungi.

Terdahulu, Menteri Kanan (Kluster Keselamatan) Datuk Seri Ismail Sabri Yaakob berkata isu mengenai Mohd Khairuddin telah diserahkan kepada polis untuk disiasat.

Kementerian Kesihatan Malaysia telah mengenakan kompaun RM1,000 terhadap Mohd Khairuddin pada 7 Ogos lepas atas kesalahan mengikut Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) Akta Pencegahan dan Pengawalan Penyakit Berjangkit 1998.

Ketua Polis Negara Tan Sri Abdul Hamid Bador pula dilapor mengesahkan pihaknya telah membuka kertas siasatan terhadap Mohd Khairuddin yang gagal mematuhi kuarantin wajib di rumah setelah pulang dari Turki pada 7 Julai lepas. – Bernama


Kerajaan pertimbang kelonggaran aktiviti risiko rendah bagi negeri Fasa 1

KUALA LUMPUR, 30 Zulhijjah 1442H, Isnin – Kerajaan sedang mempertimbang untuk memberi kelonggaran bagi aktiviti berisiko rendah kepada penduduk di negeri yang berada di bawah Fasa Satu Pelan Pemulihan Negara (PPN).

Menteri Kanan Luar Negeri (Kluster Keselamatan), Datuk Seri Hishammuddin Tun Hussein berkata, langkah itu bagi memastikan keperluan kesihatan mental rakyat terjaga.

“Meskipun kita masih berada dalam Fasa Satu, berkaitan isu kesihatan mental kita boleh mempertimbang beberapa aktiviti yang selamat seperti pergi ke taman dan pasar-pasar malam yang terbuka, kesemua ini kita sedang pertimbang (untuk beri) kelonggaran,” katanya dalam sidang media secara maya hari ini.

Bagaimanapun, beliau berkata, perkara itu belum dapat diumumkan buat masa ini kerana memerlukan pandangan pakar kesihatan.

Sidang media itu adalah yang pertama diadakan sejak pelantikan Hishammuddin sebagai Menteri Kanan Kluster Keselamatan yang bertanggungjawab mengumumkan perkembangan PPN dan Perintah Kawalan Pergerakan Diperketatkan (PKPD).

Mengulas kelonggaran rentas negeri buat ibu bapa yang telah melengkapkan vaksinasi untuk berjumpa anak-anak berumur 18 tahun ke bawah, Hishammuddin berkata, keputusan itu dibuat bersandarkan kedudukan dan kesejahteraan mental serta aspek kekeluargaan yang perlu diambil kira setelah masing-masing sekian lama berdepan sekatan tersebut.

Bagaimanapun, beliau berkata, kelonggaran bagi golongan bujang untuk berjumpa ibu bapa mereka tidak dapat dilaksana memandangkan jumlah golongan itu adalah ramai, justeru risikonya juga tinggi.

“Untuk peringkat awal ini, kita hanya membenarkan ibu bapa yang bimbang dan yang ada anak umur 18 tahun ke bawah yang tinggal berasingan. Biar kita temukan mereka. Ini bagi saya keputusan yang bukan bersandarkan ekonomi atau kesihatan pun, ini berkisarkan kedudukan mental.

“Kalau ini dapat dijayakan dan jumlah yang kita tengok daripada keputusan ini tidak membuatkan jumlah (kes) COVID-19 meningkat, jadi tiada sebab untuk masa-masa akan datang bagi kita perluaskannya kepada mereka yang bujang yang tertanya-tanya sekarang,” katanya.

Hishammuddin juga berharap orang ramai segera memaklumkan kepada penguatkuasa jika terdapat kes memalsukan sijil vaksin untuk merentas negeri, selain kerjasama pelbagai pihak seperti kepimpinan di peringkat negeri, kementerian dan agensi yang bertanggungjawab untuk menjalankan pemantauan serta penguatkuasaan.

Semalam, Perdana Menteri, Tan Sri Muhyiddin Yassin mengumumkan kerajaan bersetuju memberikan kemudahan bagi sektor sosial kepada individu yang telah menerima vaksinasi lengkap dan menetap di negeri yang berada dalam Fasa Dua PPN dan seterusnya, berkuat kuasa esok.

Antara kemudahan yang dibenarkan ialah rentas daerah, aktiviti ‘dine-in’ atau makan di premis, aktiviti sukan dan riadah tanpa sentuhan fizikal dan bukan berkumpulan serta aktiviti pelancongan dalam negeri yang sama melibatkan inap desa dan hotel. – Bernama


Warga emas meninggal dunia sejurus selepas celup jari dalam botol dakwat

SEREMBAN, 25 Muharam 1445H, Sabtu – Seorang wanita meninggal dunia ketika hendak melaksanakan tanggungjawabnya sebagai pengundi di Pusat Mengundi Sekolah Kebangsaan (SK) Rokan, Gemencheh, di sini pagi tadi.

Ketua Polis Daerah Tampin, Supt Anuwal Ab Wahab berkata, warga emas berumur 83 tahun itu dikatakan tiba-tiba terjatuh dan tidak sedarkan diri sejurus selepas dia mencelup jari ke dalam botol dakwat sebelum mengundi, dalam kejadian pada jam 11 pagi itu.

Beliau berkata wanita itu kemudiannya dibawa ke Klinik Kesihatan Gemencheh oleh ahli keluarganya, dan sebaik tiba di klinik berkenaan, warga emas berkenaan dikatakan telah sedar, namun paras oksigennya didapati semakin menurun.

“Bantuan Resusitasi Kardiopulmonari (CPR) telah dilakukan oleh pembantu pegawai perubatan ke atas wanita itu, namun dia tidak berjaya diselamatkan,” katanya dalam kenyataan di sini hari ini.

Katanya difahamkan wanita itu pernah mengadu kepada keluarganya bahawa dia mengalami sakit pada bahagian kaki sejak balik mengerjakan umrah baru-baru ini, dan rekod perubatan mendapati warga emas itu adalah pesakit darah tinggi.

Mayat dihantar ke Unit Forensik Hospital Tampin untuk bedah siasat dan kes diklasifikasikan sebagai mati mengejut. – Bernama


Ukraine dakwa 9,166 askar Russia terbunuh sejak perang

KYIV, 1 Syaaban 1443H, Jumaat – Ukraine hari ini mendakwa bahawa sejumlah 9,166 anggota tentera Russia telah terbunuh sejak permulaan perang di antara dua negara itu, lapor Agensi Anadolu.

Dalam satu kenyataan pada Jumaat, Kakitangan Am Ukraine mendakwa, sejak awal perang, tenteranya telah memusnahkan 33 pesawat, 37 helikopter, 251 kereta kebal, 939 kenderaan perisai, 105 sistem artileri dan dua bot laju ringan milik Russia.

Dakwanya, tentera Russia juga kehilangan 50 sistem pelancar roket berganda, 404 kenderaan, 60 kenderaan bahan api, 18 sistem peperangan anti-pesawat dan tiga pesawat udara tanpa pemandu, menurut kenyataan itu.

Peperangan Moscow terhadap Ukraine yang bermula pada 24 Februari, telah menimbulkan kemarahan antarabangsa dengan Kesatuan Eropah, Amerika Syarikat dan United Kingdom antara lain melaksanakan sekatan kewangan yang ketat ke atas Russia.

Menurut angka Pertubuhan Bangsa-Bangsa Bersatu (PBB), 227 orang awam telah terbunuh dan 525 cedera di Ukraine sejak permulaan perang.

Pihak berkuasa Ukraine bagaimanapun meletakkan angka kematian melebihi 2,000.

Sehingga kini, lebih sejuta orang telah melarikan diri dari Ukraine ke negara jiran, kata Agensi Pelarian PBB. – Agensi


Kanada laksana undang-undang larang jual, beli pistol

OTTAWA, 30 Syawal 1443H, Selasa – Kerajaan Kanada memperkenalkan undang-undang membeku penjualan dan pembelian pistol sebagai sebahagian usaha mengawal penggunaan senjata di negara itu.

Perundangan baharu itu dibangkitkan semula selepas ditangguh tahun lalu di tengah-tengah pilihan raya kebangsaan – seminggu selepas seorang lelaki bersenjata membunuh 19 kanak-kanak dan dua guru di dalam bilik darjah mereka di Uvalde, Texas.

Perdana Menteri, Justin Trudeau memberitahu pemberita bahawa langkah baharu itu diperlukan memandangkan keganasan senjata api semakin meningkat.

“Kita perlu melihat ke selatan sempadan, sekiranya tidak mengambil tindakan tegas, ia akan menjadi lebih teruk dan lebih sukar untuk dilawan,” katanya.

Larangan memiliki pistol dikecualikan kepada penembak sukan elit, atlet Olimpik dan pengawal keselamatan. Warga Kanada yang sudah memiliki pistol dibenarkan menyimpannya.

Kanada mempunyai undang-undang senjata api yang lebih kuat daripada Amerika Syarikat.

Walaupun kadar pembunuhan senjata api kurang daripada satu perlima kadar AS, ia lebih tinggi daripada negara kaya lain dan telah meningkat.

Pada 2020 ia adalah lima kali ganda kadar Australia.

Kadar pada setiap tahun 2020 dan 2017 adalah yang tertinggi sejak 1997, menurut Statistik Kanada.

Kanada mengharamkan penjualan dan penggunaan kira-kira 1,500 model senjata serangan, seperti senapang AR-15, dua tahun lalu susulan kejadian tembakan besar-besaran di Portapique, Nova Scotia. – Agensi


UMNO sekarang makin cair, asalkan di puncak kuasa meski umur ‘dah tak sesuai’

BANGI, 4 Rabiulawal 1443H, Isnin – Ahli-ahli UMNO perlu menghidupkan semangat perjuangan ‘dahulu’ dengan tampil berani menegur, menyedarkan dan mengubah pucuk pimpinan mereka.

Sekiranya mereka gagal kembali kepada dasar perjuangan pemimpin UMNO dahulu, pasti rakyat akan melakukannya kerana sudah semakin meluat sandiwara ketika ini.

Pemerhati politik, Prof Dr Mohd Ridhuan Tee Abdullah menyifatkan, bezanya dahulu dan kini, pemimpin sekarang mahu berada di tampuk kuasa hingga ke akhir hayat mereka meskipun usia dan tenaga tidak membenarkan lagi.

“Semua jadi boleh, asalkan dapat berada di puncak kuasa. UMNO semakin cair. Perebutan kuasa menjadi percaturan sehingga melemahkan bangsa dan agama yang dianutinya.

“Mereka akan cantas siapa sahaja yang cuba menggantikan tempatnya daripada jawatan ketua kampung, penghulu, ketua cawangan, bahagian sehingga peringkat yang lebih tinggi dalam kerajaan, meskipun yang mencabarnya itu jauh berwibawa dan berkelayakan,” katanya.

Dalam kata lain, sebarang cubaan untuk mengganggu-gugat kuasa mereka akan dicantas secepatnya.

“Pendek kata, sekarang UMNO dipersepsikan hanya berjuang untuk diri sendiri semata-mata, dan tidak lagi untuk agama, bangsa serta negara.

“Saya tidak kata semua, tetapi persepsi adalah sebegitu. Biasanya, dalam politik persepsi itulah realiti politik sebenar. UMNO sepatutnya belajar daripada PRU14, yang menjadikan parti keramat tidak dapat lagi menjadi pemerintah.

“Meskipun, sekarang kembali berkuasa, itu bukan jaminan, masih terumbang-ambing. Bila-bila boleh tumbang jika lompatan berlaku,” katanya menulis di kolumnis Ismaweb.net hari ini.

Beliau tidak menafikan bahawa UMNO masih boleh terus berkuasa, jika menyeberang kepada parti pembangkang.

Ini kerana apabila majoriti tidak banyak, semua boleh menjadi ‘king maker’ atau norma baharu politik, katanya.

“Persoalannya, di manakah prinsip perjuangan UMNO dahulu?

“Hairan sama sekali, ingatlah PRU14, adalah merupakan amaran terakhir kepada UMNO daripada rakyat mendepani PRU15. Malangnya, iktibar ‘masih belum’ dipelajari dengan kelemut terbaharu di Melaka, sehingga tidak mustahil kepada kepada Pilihan Raya Negeri (PRN).

“Ingat! Kemenangan UMNO dalam PRU13 disebabkan rakyat tidak ada pilihan. Mereka amat takut jika pemimpin Melayu ultra kiasu menang bersama dengan ultra kiasu DAP, maka akan hancurlah harapan orang Melayu. Maka, mereka masih memilih UMNO. Peluang masih diberikan kepada UMNO,” katanya.

BACA PENUH ULASAN PROF DR RIDHUAN TEE ABDULLAH DI KOLUMNIS ISMAWEB.NET


Malaysia gesa negara kuasa besar pastikan keamanan serantau, bebas senjata nuklear

JAKARTA, 26 Zulhijjah 1444H, Sabtu – Malaysia mahu negara kuasa besar berkerjasama memastikan rantau ini kekal aman dan terus bebas daripada ancaman senjata nuklear melalui platform ASEAN.

Menteri Luar, Datuk Seri Dr Zambry Abd Kadir berkata, dialog dan kerjasama penting bagi memastikan rantau ini stabil dan makmur di tengah kemelut geopolitik yang semakin meruncing.

“Saya telah mendesak kuasa-kuasa besar agar menangani perbezaan pendapat di kalangan mereka secara sihat dan bertanggungjawab termasuk melalui mekanisme yang diterajui ASEAN seperti ASEAN Outlook on the Indo-Pacific (AOIP),” katanya dalam sidang media.

Beliau turut menggesa negara-negara bersenjata nuklear segera menandatangani dan meratifikasi Protokol kepada Triti Zon Bebas Senjata Nuklear Asia Tenggara (SEANWFZ).

Menurutnya, China telah menyatakan kesediaan untuk menandatangani dan meratifikasi protokol SEANWFZ tanpa pengecualian.

Negara-negara bersenjata nuklear seperti United Kingdom, Rusia dan Amerika Syarikat telah menyatakan kesediaan mereka untuk berbincang dengan ASEAN berhubung perkara ini.

Beliau turut mengutuk sekeras-kerasnya pelancaran peluru berpandu oleh Korea Utara yang berulang kali termasuk pada Rabu hingga mengancam keamanan antarabangsa, serta menggesa program nuklear dan peluru berpandunya dihentikan serta-merta.

Zambry tiba di sini pada Selasa untuk menghadiri 17 mesyuarat antara ASEAN dan rakan-rakan luar ASEAN termasuk Mesyuarat Menteri-menteri Luar Negeri ASEAN ke-56, Mesyuarat Menteri-menteri Luar Negeri Sidang Kemuncak Asia Timur, dan Forum Serantau ASEAN.

Kesepakatan yang dicapai dalam mesyuarat yang berakhir semalam dimuktamadkan di dalam Kenyataan Bersama (Joint Communique) yang telah disiarkan.

Mengenai Myanmar, Zambry berkata sebarang sesi libat urus yang diadakan dengan pihak Myanmar tidak harus membawa maksud bahawa ASEAN mengiktiraf keabsahan (legitimacy) pihak berkuasa Myanmar.

Dalam isu Islamofobia, beliau menyampaikan kebimbangan Malaysia terhadap ketidakpekaan dan cubaan menghasut kebencian seperti tindakan membakar naskhah Al-Quran di beberapa negara.

“Sifat perkauman, tidak bertolak ansur dan prejudis serta perbuatan memusnahkan kitab-kitab suci sebarang agama adalah satu tindakan biadab dan perlu dikutuk sekeras-kerasnya,” katanya.

Menyentuh isu Palestin, Zambry menyeru kuasa-kuasa besar supaya konflik itu diberikan perhatian yang sama seperti konflik-konflik lain yang sedang berlaku di dunia ini.

“Ini satu sikap diskriminatif negara-negara tertentu yang kerap mengecam konflik di negara lain tetapi terus melindungi rejim Israel,” katanya.

Mengenai isu Laut China Selatan, Zambry menyatakan isu-isu berkenaan perlu ditangani secara damai dan rasional menerusi dialog dan rundingan menggunakan saluran diplomatik.

Beliau kecewa apabila pendirian ASEAN mengenai isu Laut China Selatan tidak diambil kira oleh Mesyuarat Menteri-menteri Pergerakan Negara-negara Berkecuali di Azerbaijan baru-baru ini.

Mengenai minyak kelapa sawit, Zambry memaklumkan mesyuarat mengenai pembentukkan pasukan petugas bersama Malaysia, Indonesia dan Kesatuan Eropah (EU) bagi mengkaji dan mencari penyelesaian yang saling menguntungkan.

Beliau menzahirkan kebimbangan Malaysia mengenai impak daripada Peraturan Penyahhutanan EU (EU Deforestation Regulation-EUDR) ke atas sektor komoditi terutamanya minyak sawit dan pekebun-pekebun kecil dari negara-negara pengeluar ASEAN.

Di mesyuarat kali ini, Zambry mengadakan 11 pertemuan dengan rakan-rakan sejawat dari Singapura, Arab Saudi, India, Timor-Leste, Jepun, Norway, Kanada, United Kingdom, Bangladesh, Mongolia dan Amerika Syarikat untuk membincangkan isu-isu dua hala membabitkan ekonomi dan sosio-budaya.

Beliau berkata kehadiran rakan dialog adalah manifestasi kepada keupayaan ASEAN sebagai ‘convening power’ yang berupaya membawa kuasa-kuasa dunia dan serantau ke meja rundingan.

Rakan-rakan dialog ASEAN adalah Amerika Syarikat, Australia, China, India, Jepun, Kanada, Kesatuan Eropah, New Zealand, Korea Selatan, Rusia dan United Kingdom.

Zambry berkata pendirian Malaysia pada mesyuarat kali ini berlandaskan dasar ‘Masyarakat Madani’ selaras usaha kerajaan menterjemahkan nilai-nilai Madani di dalam pembinaan Komuniti ASEAN.

“Malaysia, yang akan mempengerusikan ASEAN 2025 akan terus mengekalkan momentum yang positif ini dan memastikan bahawa suara Malaysia terus lantang di persada antarabangsa,” katanya. – Bernama


Bangunan empat tingkat runtuh di Qatar

DOHA, 1 Ramadan 1444H, Khamis – Sebuah bangunan di ibu negara Qatar runtuh pada Rabu, sehingga mengorbankan sekurang-kurangnya satu nyawa setakat ini.

Kementerian Dalam Negeri Qatar memaklumkan, insiden berlaku membabitkan sebuah struktur bangunan empat tingkat di kawasan kejiranan Bin Durham di Doha.

Katanya, pasukan penyelamat menemukan tujuh mangsa yang terselamat, manakala seorang terbunuh berada di dalam bangunan ketika runtuhan.

Sehingga kini, pihak berkuasa belum memberikan perincian mengenai insiden runtuhan.

Menerusi satu video tular dalam talian menunjukkan penggera kereta berbunyi selepas runtuhan, di mana satu bahagian bangunan jatuh ke bahagian berdekatan.

Pasukan pertahanan awam dan polis mengepung lokasi kejadian selepas runtuhan berlaku jam 8 pagi waktu tempatan.

Penduduk berdekatan telah diarahkan berpindah demi langkah keselamatan, sementara operasi pencarian dan menyelamat masih berjalan.-  Agensi


250,000 petugas perubatan di Mesir akan terima suntikan vaksin

CAIRO, 7 Syaaban 1442H, Isnin – Kementerian Kesihatan Mesir pada akhir minggu ini dijangka memberi suntikan vaksin kepada 250,000 kakitangan perubatan dan warganegara yang memenuhi syarat bagi mengekang penularan wabak COVID-19.

Penolong dan jurucakap rasmi kementerian itu, Khaled Mujahid berkata, pihaknya berminat memperluas pusat vaksin di wilayah pemerintahan susulan jumlah penduduk yang tinggi telah membuat pendaftaran vaksinasi.

Sabtu lalu, kementerian telah menerima sebanyak 300,000 dos vaksin Sinopharm COVID-19 dari China.

Khaled berkata, penghantaran itu adalah hadiah dari China.

Kerajaan Mesir telah mulai bersiap siaga dengan gelombang ketiga COVID-19, berikutan peningkatan jumlah kes baharu setiap hari.

Perdana Menteri Mostafa Madbouly dalam pertemuan bersama Jawatankuasa Tertinggi untuk Pengurusan Krisis Coronavirus memberi amaran bahawa, jumlah kematian dan kemasukan ke hospital dijangka meningkat secara mendadak pada bulan Ramadan akan datang.

Sementara itu, Ketua Pentadbiran Pusat Hal Ehwal Perubatan Pencegahan di Kementerian Kesihatan, Mohamed Abdel Fattah berkata, terdapat antara 550 hingga 650 kes setiap hari sepanjang bulan lalu, dengan sedikit peningkatan di beberapa wilayah. -Agensi


Trump dakwa ‘kebal’ COVID-19

WASHINGTON, 24 Safar 1442H, Isnin – Presiden negara pembuli, Amerika Syarikat (AS), Donald Trump mendakwa, kononnya telah sembuh sepenuhnya daripada wabak COVID-19 dan tidak berisiko untuk memberi jangkitan kepada orang lain.

Trump di laman sosial Twitter tanpa mengemukakan sebarang bukti, mengatakan beliau kini ‘kebal’ atau imun dengan COVID-19.

Ciapan Trump itu bagaimanapun menerima amaran daripada Twitter kerana dipercayai mengandungi maklumat yang tidak tepat berkaitan COVID-19.

Kenyataan dari Trump muncul sehari selepas doktornya memberitahu beliau telah melakukan ujian yang menunjukkan tidak mempunyai risiko berjangkit.

Namun, tidak dinyatakan secara langsung sama ada Trump telah disahkan negatif COVID-19.

“Saya berada dalam keadaan yang sangat baik,” kata Trump kepada rancangan Fox News, ‘Sunday Morning Futures.’

Trump, yang mengejar saingan Parti Demokrat, Joe Biden dalam tinjauan pendapat, berhasrat untuk kembali meneruskan kempen setelah tidak berbuat demikian selama lebih dari seminggu.

Beliau malah merancang untuk pergi ke Florida hari ini, diikuti dengan demonstrasi di Pennsylvania dan Iowa esok dan Rabu.

Presiden AS yang menghabiskan tiga hari di hospital setelah mengumumkan dirinya positif COVID-19 dalam pemeriksaan pada 2 Oktober, mendakwa tidak lagi menggunakan ubat untuk COVID-19 dan sekarang kebal daripada jangkitan semula.

“Nampaknya saya imun, saya tidak tahu, mungkin lama, atau mungkin waktu yang singkat. Ia boleh menjadi seumur hidup,” kata Trump kepada Fox.

Bukti saintifik tidak dapat disimpulkan mengenai berapa lama individu yang telah pulih dari COVID-19 mempunyai antibodi dan dilindungi daripada jangkitan kedua.

Wabak coronavirus telah menjangkiti hampir 7.7 juta orang di Amerika Syarikat dan membunuh lebih dari 214,000 orang.

Pentadbiran Trump menghadapi kritikan kerana pendekatannya yang lemah terhadap pemakaian pelitup dan penjarakan sosial.

Sekurang-kurangnya 11 pembantu Trump telah disahkan positif COVID-19. – Agensi


Minta graduan bersyukur gaji rendah, menteri ibarat lepas tangan

Oleh Ainul Illia Meor Suzurudin

BANGI, 24 Syaaban 1442H, Selasa – Kenyataan Menteri di Jabatan Perdana Menteri (Ekonomi), Mustapa Mohamed yang meminta graduan bersyukur jika mendapat peluang pekerjaan walaupun bergaji rendah, dilihat amat tidak bertanggungjawab.

Turut menyifatkannya sebagai kenyataan ‘lepas tangan’, Presiden Persatuan Pembina Nasional (PEMBINA), Wafiq Azman berkata, sepatutnya kerajaan lebih proaktif dalam menangani isu gaji minimum atau setimpal dengan kelulusan graduan, terutama dalam situasi pandemik.

“Rakyat bukan mempersoalkan isu syukur atau tidak syukur, tapi rakyat mempersoalkan keseriusan kerajaan menangani isu yang telah berlaku lebih dari puluhan tahun ini,” katanya ketika dihubungi Ismaweb.net, hari ini.

Terdahulu, Mustapa berkata, golongan graduan perlu bersyukur sekiranya mendapat peluang pekerjaan walaupun bergaji rendah.

Katanya, pasaran dan permintaan tenaga buruh lemah kerana ekonomi menguncup sebanyak 5.6 peratus.

“Jadi bagi saya para graduan dapat pekerjaan itu bersyukurlah kerana ramai lagi yang tiada kerja walaupun gaji itu mungkin rendah.

“Kena sabarlah dalam keadaan tahun lepas, yang harga (gaji) tu harga tahun lepas. Kita jangka tahun ini apabila ekonomi beransur pulih, mungkin gaji akan boleh naik,” katanya.

Bagaimanapun, Wafiq berkata, pada tahun lepas sahaja, rata-rata siswazah menerima anggaran gaji bulanan antara RM1,001 hingga RM1,500 iaitu 50 peratus lebih rendah dari purata RM2,001 hingga RM2,500 yang direkodkan pada tahun 2019.

Sementara kebanyakan pascasiswazah pula menerima gaji hanya pada paras minimum yang ditetapkan pada RM1,200 pada tahun 2020 iaitu sama dengan gred gaji lepasan diploma, katanya.

Wafiq menegaskan, keadaan ini sememangnya akan memberi kesan jangka masa panjang kepada produktiviti industri tenaga mahir negara.

“Masalah utama dalam bab peningkatan kadar gaji graduan adalah disebabkan peluang pekerjaan oleh industri yang tidak selari dengan jumlah graduan.

“Walaupun majoriti graduan lepasan universiti sepatutnya bekerja pada pekerjaan tenaga mahir, namun, mengikut statistik majoriti siswazah khususnya Bumiputera (62 peratus) hanya bekerja dalam sektor separuh mahir.

“… seperti pekerja sokongan perkeranian, pekerja perkhidmatan dan jualan, pekerja pertanian, perhutanan dan perikanan, pertukangan dan operator mesin.

“Ia membuktikan bahawa graduan hari ini tidak mendapat pekerjaan yang setimpal dengan kelulusannya,” katanya.

Selain itu, katanya, laporan kajian ‘tracer study’ yang sedia ada sebelum ini perlu diperbaiki laporannya oleh semua institusi pendidikan tinggi (IPT)setiap kali konvokesyen.

Kajian itu bertujuan mengetahui sama ada pelajar yang bergraduasi sudah bekerja atau sebaliknya iaitu dalam tempoh enam bulan ke setahun selepas tamat pengajian.

“Jika Kementerian Pendidikan Malaysia (KPM) dan IPT serius, perbaiki kaedah pengukuran iaitu dengan ambil kira pekerjaan setara dengan kelayakan atau ijazah sahaja bukannya pendekatan semasa iaitu asal bekerja sahaja.

“Dan dari situ IPT boleh menilai bidang apa yang masih relevan untuk diwujudkan dan dimansuhkan pada masa mendatang,” sarannya.

Pada masa sama, beliau berkata, usaha peningkatan gaji minimum graduan juga memerlukan kerjasama industri yang menawarkan pekerjaan.

“Industri atau syarikat-syarikat perlu jujur dengan mengikat MoU dan MoA bersama IPT dan membuat unjuran sebenar jumlah tenaga kerja diperlukan daripada IPT.

“Kerajaan juga perlu mengangkat kembali martabat institusi pendidikan tinggi di negara ini. Graduan-graduan hari ini bukanlah liabiliti atau bebanan negara tetapi mereka adalah aset kepada kemajuan negara.

“Tiada masalah sekiranya graduan-graduan ini dinaikkan gajinya setaraf dengan tahap pendidikan, kerana kebanyakan bidang yang diceburi akan membantu kepada perkembangan sektor industri tenaga mahir negara,” katanya.


PDRM tahan 127 individu ingkar pakai pelitup muka: Ismail Sabri

KUALA LUMPUR, 12 Zulhijjah 1441H, Ahad – Polis Diraja Malaysia (PDRM) menahan 315 individu atas kesalahan ingkar arahan Perintah Kawalan Pergerakan Pemulihan (PKPP), antaranya adalah 127 kesalahan tidak memakai pelitup muka, yang berkuat kuasa mulai semalam.

Menteri Kanan (Kluster Keselamatan) Datuk Seri Ismail Sabri Yaakob berkata, kesalahan lain adalah 38 individu ditahan kerana tidak mengikuti prosedur operasi standard (SOP), manakala 150 orang ditahan kerana menyukarkan penjarakan fizikal.

“Daripada jumlah 315, seramai tiga individu telah direman manakala 312 individu pula dikenakan kompaun. Pasukan Petugas Operasi Pematuhan PDRM itu juga membuat 63,473 pemeriksaan semalam bagi memantau dan menguat kuasa pematuhan SOP,” katanya dalam kenyataan berhubung perkembangan  PKPP hari ini.

Bagi kawalan sempadan negara, PDRM membuat 64 Sekatan Jalan Raya Operasi Benteng di seluruh negara dan memeriksa 35,459 kenderaan untuk mengekang kemasukan pendatang asing tanpa izin terutamanya di lorong-lorong tikus.

Sementara itu, PDRM turut melakukan 2,263 pemeriksaan terhadap individu yang sedang menjalankan kuarantin wajib 14 hari di kediaman masing-masing semalam.

PDRM telah mengambil tindakan terhadap 28 individu kerana gagal mematuhi SOP kuarantin di rumah seperti yang ditetapkan.

Seramai 4,286 individu telah pulang ke tanah air melalui pintu masuk sempadan antarabangsa dan kesemua telah ditempatkan di 16 Hotel dan lima Institut Latihan Awam (ILA) dan cawangannya di Kuala Lumpur, Negeri Sembilan, Pulau Pinang, Kelantan, Sarawak, Selangor dan Johor, sejak 24 Julai sehingga semalam.

“Daripada jumlah itu, seramai 13 individu telah dihantar ke hospital untuk rawatan,” katanya.

Ismail Sabri berkata, mereka telah pulang dari 24 negara iaitu Filipina, Thailand, Indonesia, Kemboja, Singapura, Vietnam, Brunei, Qatar, Pakistan, Arab Saudi, Hong Kong, India, Emiriah Arab Bersatu, Jepun, Turki, Korea Selatan, Iran, Bangladesh, Taiwan, China, United Kingdom, Belanda, Papua New Guinea dan Australia. -Bernama


Kemas kini gejala COVID-19 di MySejahtera sepanjang kuarantin

KUALA LUMPUR, 21 Rejab 1443H, Rabu – Individu yang positif COVID-19 perlu memantau dan mengemas kini gejala yang dialami di aplikasi MySejahtera setiap hari supaya tahap kesihatan mereka dapat dipantau sepanjang tempoh kuarantin.

Menteri Kesihatan, Khairy Jamaluddin melalui video TikTok yang dikongsi di akaun Twitter beliau hari ini, menasihati individu yang positif COVID-19 supaya menghubungi atau terus ke fasiliti kesihatan terdekat jika mendapati gejala yang dialami semakin serius.

“Pantau gejala dan tahap kesihatan anda seperti sukar bernafas, demam berpanjangan, sakit dada dan hilang selera makan,” katanya.

Beliau berkata, individu yang mendapati diri mereka bergejala perlu segera mengasingkan diri dan melakukan ujian kendiri.

“Jika positif, laporkan keputusan ujian COVID-19 di MySejahtera. Semasa dalam tempoh kuarantin, anda akan menerima notifikasi pada (ruangan) Things To Do. Ini adalah alat penilaian kesihatan dan anda boleh mengemas kini gejala yang anda alami sentiasa,” katanya.

Khairy turut menasihati orang ramai supaya sentiasa mengamalkan TRIIS iaitu uji, lapor, asing, maklum dan dapatkan rawatan serta memakai pelitup muka.-  Bernama


Dorongan untuk berinfaq di jalan Allah

مَّن ذَا ٱلَّذِى يُقْرِضُ ٱللَّهَ قَرْضًا حَسَنًۭا فَيُضَـٰعِفَهُۥ لَهُۥ وَلَهُۥٓ أَجْرٌۭ كَرِيمٌۭ

Maksudnya: Siapakah yang mahu meminjamkan kepada Allah pinjaman yang baik, maka Allah akan melipatka gandakan pinjaman itu untunya. (Surah al-Hadid: ayat 11)

1. Umar bin al-Khattab menyatakan bahawa ayat ini menerangkan kepada infaq di jalan Allah.

2. Ibnu Abi Hatim telah meriwayatkan dari Abdullah bin Mas’ud bahawa apabila ayat ini diturunkan, Abu Dahdah al-Ansari telah berjumpa dengan Rasullah S.A.W.

3. Beliau bertanyakan adalah Allah ingin pinjaman (berwakaf) dari orang Islam. Rasullah menjawab dengan berkata, “Benar”. Abu Dahdah terus menjabat tangan Rasullah dan berkata: “Sesungguhnya aku meminjamkan kebunku untuk Rabb-ku”.

4. Kisah ini menjadi tanda bahawa para sahabat khususnya Abu Dahdah yang sanggup berwakaf dengan semua harta yang beliau miliki semata-mata ingin mencapai keredhaan Allah.

5. Kefahamandan keimanan yang dimiliki oleh para sahabat terserlah apabila dapat menunjulkan dalam setiap perbuatan mereka.

6. Allah telah memuliakan kedudukan Abu Dahdah al-Ansari melalui jalan berwakaf demi mendapat keredhaaan Allah S.W.T.

Pusat Kajian Pemikiran dan Peradaban Ummah (PEMIKIR)


Eddin Syazlee mohon maaf tertidur pada Majlis Graduasi Huffaz

SEREMBAN, 29 Syaaban 1442H, Ahad – Ahli Parlimen Kuala Pilah Datuk Eddin Syazlee Shith memohon maaf susulan video tular yang menunjukkan beliau tertidur ketika berlangsungnya majlis Khatam Al-Quran dan Graduasi Huffaz di Palm Mall dekat sini semalam.

Menurut Pegawai Tugas Khas Farahiah Zubir, Timbalan Menteri Kerja Raya itu keletihan dan kurang sihat namun bagi memenuhi undangan jemputan beliau tetap hadir ke majlis tersebut.

“Untuk makluman Datuk Eddin Syazlee telah memohon maaf kerana tertidur pada acara tersebut. Beliau makan ubat sebelum ke majlis tersebut tetapi tetap menggagahkan diri untuk memenuhi jemputan.

“Alhamdulilah pada majlis itu Datuk Eddin Syazlee telah meluluskan pemasangan penghawa dingin di Dewan Sekolah Menengah Agama Sains Kuala Pilah dan menyumbang sedikit dana bagi membantu pihak sekolah memperoleh bas untuk kegunaan pelajar,” katanya ketika dihubungi Bernama.

Video yang tular di media sosial hari ini menunjukkan Eddin tertidur di kerusi ketika namanya dipanggil oleh pengacara majlis bagi menyempurnakan program tersebut. – Bernama


Kazakhstan juga larang individu tak vaksin masuk restoran

ALMATY, 16 Muharram 1443H, Rabu – Selain Malaysia, Kazakhstan juga memutuskan untuk melarang individu yang tidak mengambil vaksin COVID-19 daripada memasuki pusat membeli-belah, restoran dan kafe.

Langkah yang mula dikuat kuasakan hujung minggu ini adalah usaha untuk mengekang penularan wabak pandemik itu.

Kerajaan berkata, individu yang ingin membeli-belah dan makan di premis harus menunjukkan status ‘hijau’ pada aplikasi mudah alih, bagi membuktikan mereka sudah menerima vaksinasi lengkap atau pulih daripada wabak selama tiga bulan.

Perintah baharu itu berkuat kuasa mulai Sabtu ini, kata pemerintah.

Pada masa sama, bekas republik Soviet itu merancang untuk membuka semula sesi persekolahan secara bersemuka mulai bulan depan.

Sebilangan besar sekolah di negara itu telah ditutup sejak Mac 2020.

Setakat ini, Kazakhstan melaporkan 823,189 kes COVID-19 dengan 8,643 kematian.

Negara itu juga telah memberikan suntikan vaksin kepada 5.1 juta orang, iaitu lebih satu perempat penduduknya. – Agensi


Pusat rawatan TH di Arab Saudi dapat kelulusan permit

PUTRAJAYA, 1 Zulhijjah 1443H, Jumaat – Pusat Rawatan Lembaga Tabung Haji (TH) di Makkah dan Madinah menjadi pusat rawatan jemaah haji luar negara pertama yang mendapat kelulusan permit (Tarkhis) daripada Kementerian Kesihatan Arab Saudi untuk pembukaan dan pengoperasian hospital bagi musim haji kali ini.

Ketua Pengarah Kesihatan, Tan Sri Dr Noor Hisham Abdullah berkata, perkhidmatan yang ditawarkan di Pusat Rawatan TH itu adalah hampir setara dengan hospital pakar minor.

Beliau berkata, pusat rawatan itu mendapat permit ambulans (Tasrih) untuk menjalankan perkhidmatan ambulan dimana pihak Malaysia mempunyai 20 buah ambulan spesifikasi tinggi.

“Kelulusan permit-permit ini diberikan setelah melalui pemeriksaan yang ketat dan teliti oleh Kementerian Kesihatan Arab Saudi.

“Ini merupakan suatu pengiktirafan kepada kualiti dan standard fasiliti serta perkhidmatan kesihatan bagi jemaah haji Malaysia di Makkah dan Madinah,” katanya dalam satu kenyataan hari ini.

Pada 13 Mei lepas, Menteri Kesihatan, Khairy Jamaluddin memaklumkan Kementerian Kesihatan (KKM) menghantar sejumlah 255 petugas perubatan merangkumi 128 petugas yang berpengalaman menyertai operasi sebelum ini serta 127 petugas baharu.

Dr Noor Hisham berkata, secara umumnya, KKM memberi perkhidmatan kesihatan di semua tempat penginapan jemaah haji di bawah kelolaan TH antaranya rawatan pesakit luar di klinik zon atau maktab, rawatan kecemasan, rawatan pesakit dalam, rawatan pakar bagi perubatan keluarga, kecemasan, perubatan, ortopedik, anestesiologi atau bius, radiologi, psikiatri dan kesihatan awam.

Turut ditawarkan ialah perkhidmatan panggilan ambulans, makmal perubatan, farmasi pesakit dalam dan pesakit luar, fisioterapi, khidmat penjagaan spiritual, khidmat pemakanan diet pesakit, survelan kawalan penyakit, serta pemantauan kualiti dan keselamatan makanan.

Menurutnya, secara keseluruhannya di Makkah dan Madinah, kapasiti katil di pusat rawatan pesakit dalam adalah sebanyak 268 katil manakala pusat rawat dan rehat, 184 katil.

Dr Noor Hisham berkata, antara penyakit yang paling kerap diterima di klinik pesakit luar di Makkah dan Madinah adalah jangkitan kuman paru-paru seperti jangkitan kuman pernafasan atas (URTI), radang paru-paru dan lelah, selain penyakit tidak berjangkit seperti penyakit darah tinggi tidak terkawal dan kencing manis tidak terkawal dan serangan jantung.

Penyakit lain adalah berkaitan kulit seperti rekahan kulit dan alahan, selain tekanan haba, keletihan haba dan kepenatan badan, katanya.

“Keadaan cuaca panas terik dan kering di Tanah Suci Makkah dan Madinah boleh memberi kesan mudarat kepada kesihatan dan langkah penjagaan kesihatan perlu diambil serius oleh para jemaah Haji,” katanya.

Selain itu, katanya penularan jangkitan penyakit berjangkit yang kerap dilihat seperti musim Haji tahun-tahun dahulu masih boleh berlaku di Tanah Suci.

“Jemaah Haji Malaysia adalah disarankan untuk sentiasa memakai pelitup muka terutama di kawasan berisiko seperti kawasan yang sesak dan tertutup seperti dalam lif, surau dan di luar bangunan penginapan jemaah Haji,” katanya.

Jemaah Haji juga perlu mendapatkan rawatan awal di klinik maktab di Makkah atau zon di Madinah jika bergejala bagi pengesanan awal penyakit seterusnya rawatan awal boleh diberikan bagi mengelak komplikasi penyakit yang teruk, katanya.-  Bernama


Serangan negara haram burukkan lagi situasi COVID-19 di Palestin

KUALA LUMPUR, 6 Syawal 1442H, Selasa – Tindakan melampau Israel di wilayah Palestin akan semakin memburukkan jangkitan COVID-19 di kalangan penduduk Palestin.

Editor Agensi Anadolu Timur Tengah yang berpangkalan di al-Quds (Baitulmuqaddis) Turgut Alp Boyraz berkata, perjuangan menentang pandemik di wilayah-wilayah yang dijajah telah terbatas dengan serius oleh kerana sekatan yang dikenakan rejim Israel.

“Situasi di Gaza amat teruk, disebabkan sekatan, mereka tidak mempunyai cara untuk membendung COVID-19. Situasi yang sama juga berlaku di Tebing Barat, dengan penduduk Palestin di sana juga mempunyai akses terhad kepada kemudahan perubatan dan vaksinasi.

“Hospital hampir penuh dan jumlahnya terus meningkat,” katanya semasa forum maya “Harnessing 24-Hour Global Journalism on Palestine Issue” pada Selasa.

Forum ini dianjurkan oleh Ikatan Setiakawan Wartawan Malaysia-Indonesia (Iswami) dengan penyertaan wakil media dari Malaysia, Indonesia, Bosnia-Herzegovina, Nigeria dan Turki.

Bagaimanapun, beliau berkata kira-kira 5,000 penduduk Palestin di Baitulmaqdis yang sekarang dikuasai Israel telah mendapat akses vaksinasi.

Menurut laporan berita, serangan udara Israel pada Isnin sebahagiannya telah memusnahkan satu-satunya makmal COVID-19 di Gaza, klinik Al-Rimal. Berikutan itu, ia tidak lagi dapat menjalankan saringan untuk pesakit COVID-19.

Sehingga 17 Mei, sejumlah 332,915 kes COVID-19 telah dilaporkan di Palestin dengan 3,705 kematian.

Sementara itu, Agensi Berita dan Maklumat Palestin (WAFA) melaporkan setakat ini 273,438 orang telah divaksin di Tebing Barat dan Semenanjung Gaza, termasuk 195,675 penduduk yang menerima dos kedua vaksin itu. – Bernama


Dahulukan aspek keselamatan dalam depani pandemik

BANGI, 17 Zulkaedah 1442H, Isnin – Dalam berdepan pandemik COVID-19, keselamatan diri, keluarga dan masyarakat perlu didahulukan.

Menyuarakan saranan itu, Presiden gerakan Islam Ikatan Muslimin Malaysia (ISMA), Ustaz Muhammad Fauzi Asmuni meminta rakyat sentiasa meletakkan keutamaan terhadap keselamatan diri, keluarga dan masyarakat dalam apa juga keadaan.

“Ambillah apa juga langkah yang boleh bagi memastikan keselamatan fizikal dan emosi sepanjang pandemik COVID-19 ini.

“Jangan ambil apa-apa tindakan yang boleh memburukkan lagi keadaan seperti seruan untuk menyertai Hartal Doktor Kontrak dan yang seumpamanya kerana ia hanya akan menyebabkan sistem kesihatan negara yang tidak stabil,” katanya dalam kenyataan hari ini.

Ustaz Fauzi turut meminta budaya saling membantu sama ada individu ataupun pertubuhan sosial dalam masyarakat dihidupkan.

Katanya, apabila kerajaan sudah tidak mampu menjaga kebajikan rakyat, kewajipan itu sudah berpindah ke atas bahu rakyat.

“Maka menjadi kewajipan pimpinan masyarakat seperti pimpinan pertubuhan sosial bukan kerajaan, jawatankuasa penduduk, jawatankuasa masjid, surau dan sebagainya untuk menggerakkan agensi masing-masing dalam membantu meringankan beban rakyat,” katanya.

Selain itu, beliau juga menggesa rakyat bersedia dari sekarang untuk membuat pilihan terbaik dalam pilihan raya umum (PRU) akan datang.

Jelasnya, tindakan itu boleh dilakukan dengan memilih pemimpin negara yang mempunyai hati perut dan boleh disandarkan nasib serta harapan.

“Jangan biarkan pisang berbuah dua kali dan jangan terjerumus ke lubang biawak buat ke sekian kali,” katanya.


‘Menu Rahmah’ perlu diperluas pada pembekal bahan mentah

BANGI, 5 Syaaban 1444H, Ahad – Parti BERJASA mencadangkan pelaksanaan inisiatif ‘Menu Rahmah’ diperluaskan bukan hanya kepada golongan peniaga makanan, bahkan pembekal barang mentah.

Meskipun BERJASA menyambut baik inisiatif itu, Presidennya, Haji Zamani Ibrahim berkata, kerajaan masih perlu memperbaiki kelemahan berkait pelaksanaannya.

Ini kerana, beliau menyifatkan inisiatif ‘rahmah’ itu hanya meliputi golongan peniaga yang menawarkan menu berkenaan, namun tidak untuk pembekal barangan mentah.

“Perlu diingat bahawa ada juga kelemahan (pada Menu Rahmah) iaitu peniaga yang membekalkan bahan bermasak tertekan sebab dia membeli barang bahan mentah daripada pembekal, sedangkan pembekal menjual harga seperti biasa, tidak rahmah.

“Maka, yang tertekan dalam melaksanakan inisiatif ini adalah golongan peniaga yang menawarkan Menu Rahmah kepada rakyat,” katanya dalam satu kenyataan.

Sebagai kesinambungan kepada objektif inisiatif itu, Zamani berpandangan bahawa kerajaan perlu memperbaiki Menu Rahmah dengan meliputi golongan pembekal bahan mentah.

“Pembekal bahan mentah rahmah memberikan barangan murah kepada restoran atau peniaga yang akan menyediakan bahan masak dan menjual dengan harga murah iaitu menu rahmah.

“Maka, rahmah itu dirasai dan sampai kepada rakyat kerana peniaga menyediakan menu itu mendapat pahala, pembekal bahan mentah juga mendapat pahala,” katanya.

Inisiatif Menu Rahmah dilancarkan Menteri Perdagangan Dalam Negeri dan Kos Sara Hidup, Datuk Seri Salahuddin Ayub  pada 31 Januari lalu yang menawarkan makanan siap masak pada harga harga RM5.

Antara pihak yang mengambil bahagian dalam Menu Rahmah adalah pasar raya Mydin, Persatuan Pengusaha Restoran Muslim Malaysia, Persatuan Pengusaha Restoran India Malaysia dan Persatuan Pengusaha Tomyam Malaysia.


BERJASA giat kempen ‘Melayu Turun Undi’, ajak pilih pemimpin wibawa

Oleh Athirah Huda Zalhe

BANGI, 20 Muharram 1445H, Isnin – BERJASA giat menggerakkan kempen ‘Melayu Turun Undi’ menjelang minggu akhir sebelum hari pengundian Pilihan Raya Negeri (PRN), Sabtu ini.

Presidennya, Haji Zamani Ibrahim berkata, parti itu bukan hanya menyedarkan orang Melayu kepentingan mengundi melalui platform dalam talian, bahkan beberapa pemimpin BERJASA turut turun padang berkongsi pentas dengan calon-calon Perikatan Nasional (PN) dalam menggerakkan kempen berkenaan.

“Saya sendiri telah hadir dan turut berkempen bersama calon-calon PN melalui ceramah, saya dengan jelas mengajak orang ramai turun beramai-ramai untuk keluar mengundi pada hari pembuangan undi nanti.

“Dalam masa berkempen ini, ramai pimpinan BERJASA negeri turut mengiringi calon untuk kempen rumah ke rumah dan mengingatkan supaya keluar beramai-ramai untuk menunaikan kewajiban mengundi,” katanya kepada Ismaweb.net, hari ini.

BERJASA melancarkan kempen ‘Melayu Turun Undi’ pada 27 Julai lalu, bagi menggalakkan orang Melayu keluar mengundi pada pilihan raya dan menunjukkan kesatuan dalam mengangkat pemimpin berwibawa.

Menerusi kempen itu juga, BERJASA akan mengerahkan seluruh ahli parti dan sukarelawan untuk memantau proses demokrasi dalam PRN 2023 dan memastikan semua pihak mengikut peraturan-peraturan pilihan raya yang telah ditetapkan.

Selaras kempen itu, Zamani mengingatkan calon-calon PRN di enam negeri terlibat untuk menghentikan budaya menghina, sebalik terus memberikan data dan fakta yang mampu mendorong pengundi memilik pemimpin berwibawa.

“Saya menasihati calon-calon supaya memberita data, fakta dan maklumat yang mampu menaikkan kehendak orang ramai terutama orang Melayu supaya mengundi dan memilih calon yang berwibawa dan diyakini mampu memacu kecemerlangan dan kemajuan negeri.

“Budaya hina menghina, kecam mengecam atau seumpamanya mesti ditinggalkan, ini adalah kerana rakyat sudah loya dengan pendekatan tersebut malah ianya adalah budaya yang tidak matang,” katanya.


PM tunai umrah

MAKKAH, 23 Rejab 1442H, Ahad – Perdana Menteri, Tan Sri Muhyiddin Yassin yang menunaikan Umrah di sini, Sabtu, (Ahad di Malaysia), diberi peluang memasuki Kaabah.

Isterinya, Puan Sri Noorainee Abdul Rahman turut bersama menunaikan Umrah hari ini.

Muhyiddin berada di Arab Saudi bagi lawatan rasmi empat hari bermula semalam atas undangan Raja Arab Saudi dan penjaga dua masjid suci Raja Salman bin Abdulaziz Al-Saud.

Perdana Menteri dan isteri selesai menunaikan Umrah pada pukul 10 malam, Sabtu (3.00 pagi Ahad waktu Malaysia). – Bernama


Amalan rasuah kini sudah menjadi ‘budaya’ di Malaysia

Oleh Zuhayati Yazid

BANGI, 7 Jamadilakhir 1443H, Isnin – Amalan rasuah yang berakar umbi sejak sekian lama kini sudah sebati menjadi ‘budaya’ dalam kalangan individu berkepentingan di negara ini.

Amalan tersebut sekiranya tidak ditangani secara telus dan terbuka, akan terus menjadi ‘hidangan’ individu terbabit yang bakal menjahanamkan negara.

Setiausaha Agung Majlis Perundingan Melayu (MPM), Datuk Dr Hasan Mad menyifatkan, rasuah berlaku berpunca daripada ketamakan dan kurang integriti, selain lemah iman.

“Semua isu melibatkan rasuah berpunca dengan tiga sebab utama iaitu salah laku kuasa, gilakan kuasa dan dipergunakan menjadi mangsa kartel ekonomi hitam.

“Dalam kes rasuah-rasuah ini, boleh dikatakan hampir semua bukan kerana desakan hidup tetapi ini lebih kepada ketamakan kuasa.

“Persekitaran berkenaan sekiranya tidak dipandang serius bakal menjadikan negara musnah,” katanya kepada Ismaweb.net, hari ini.

Justeru, beliau berkata, sudah tiba masa pihak berwajib memainkan peranan membanteras gejala tersebut sehingga ke akar umbi.

Selain itu, Hasan turut merayu, Majlis Raja-Raja Melayu campur tangan dan melihat isu ini sebagai ancaman serius serta perlu tindakan segera.

Katanya, rakyat kini sudah merasa tidak selamat apabila pihak yang dianggap boleh melindungi mereka juga tidak jujur.


Wanita hamil boleh dapat vaksin di KKIA tanpa temu janji MySejahtera

BANGI, 30 Zulhijjah 1442H, Isnin – Kementerian Kesihatan sedia pertimbang cadangan untuk golongan wanita hamil dibenarkan mendapat suntikan vaksin COVID-19 secara tanpa temu janji (walk-in).

Timbalan Menteri Kesihatan, Datuk Dr Noor Azmi Ghazali berkata, cadangan itu bagaimanapun mungkin hanya akan dilaksanakan selepas urusan vaksinasi warga emas dan golongan komorbid selesai.

Ini kerana, wanita hamil setakat ini tidak dimasukkan sebagai golongan yang layak menerima pelalian secara tanpa temu janji di Pusat Pemberian Vaksin (PPV).

Bagaimanapun, beliau berkata, wanita hamil boleh mendapatkan vaksin di klinik kesihatan ibu dan anak (KKIA) tanpa perlu menunggu temu janji menerusi aplikasi MySejahtera.

“Panggilan vaksin bagi ibu mengandung adalah di bawah urusan klinik kesihatan ibu dan anak.

“Mereka tidak perlu melalui temu janji di aplikasi MySejahtera dan kaedah ini sebenarnya lebih cepat berbanding ‘walk-in’,” katanya seperti dilaporkan akhbar tempatan.

Dr Noor Azmi berkata demikian ketika diminta mengulas kebimbangan yang timbul dalam kalangan wanita hamil susulan kematian penyanyi, Siti Sarah Raisuddin, 36, hari ini akibat COVID-19 ketika sarat mengandungkan anak keempat.

Jun lalu, Menteri Penyelaras Program Imunisasi COVID-19 Kebangsaan (PICK), Khairy Jamaluddin Abu Bakar menyatakan lebih banyak janji temu untuk suntikan vaksin akan diberikan kepada ibu mengandung mengikut keutamaan berdasarkan jangkaan tarikh bersalin (EDD).


Hargai nilai Jalur Gemilang

KUALA LUMPUR, 26 Zulhijjah 1441H, Ahad – Menteri Perpaduan Negara Datuk Halimah Mohamed Sadique meminta rakyat Malaysia menghormati dan menghargai nilai Jalur Gemilang sebagai bendera kebangsaan negara ini.

Beliau berkata, mencintai negara bukan hanya bermaksud memupuk semangat perpaduan antara satu sama lain atau menghormati kepelbagaian bangsa dan agama, tetapi juga menjaga Jalur Gemilang.

Halimah berkata demikian sebagai respons kepada gambar tular mengenai Jalur Gemilang yang digantung terbalik baru-baru ini.

“… ada pihak yang mengambil sikap lebih kurang, yang tidak kisah tentang keadaan bendera Jalur Gemilang, terbalik atau tidak, jalur terkurang atau terlebih, bendera baik atau koyak, asalkan bendera naik pada tiang.

“Kita sepatutnya menjadi warganegara Malaysia yang bertanggungjawab, yang tahu menghargai nilai bukan sehelai bendera (sahaja), tetapi menghargai nilai bendera Jalur Gemilang (sebagai) bendera negara kita,” katanya.

Beliau berkata demikian kepada Bernama dan RTM selepas penggambaran video muzik untuk kempen ‘Saya Anak Malaysia 2020’ di Dataran Merdeka di sini hari ini.

Kempen berkenaan merupakan inisiatif kolaboratif yang dijalankan oleh Kementerian Perpaduan Negara dan Universiti Utara Malaysia (UUM) sempena Bulan Kebangsaan dan Hari Malaysia yang akan datang.

Halimah, yang turut terlibat dalam penggambaran itu, berkata video muzik tersebut akan menggambarkan bagaimana rakyat Malaysia meraikan kepelbagaian mereka sebagai ‘Anak Malaysia’, dengan rasa bangga terhadap tanah air mereka.

Pengarah kempen Dr Idzwan Yacob berkata video muzik itu akan menampilkan lagu ‘Saya Anak Malaysia 2020’, yang digubah semula dari versi asal – ‘Saya Anak Malaysia’, oleh DR Sam.

“Kita gubah semula lagu sebab kita tahu lagu ini kadang-kadang perlu diberi nafas baru untuk generasi baharu lebih menghargai dan menghayati.

“Jadi, orang lama dapat dengar lagu versi baru ini yang lebih segar, manakala generasi baharu pula dapat menghayati lagu ini dengan gaya dan corak yang lebih semasa,” katanya.

Penggambaran kempen itu mengambil masa dua hari untuk diselesaikan dengan penglibatan 250 orang, termasuk pelajar Pusat Pengajian Pengurusan Industri Kreatif UUM serta selebriti tempatan.

Video muzik itu dijangka dilancarkan di akaun Youtube Kementerian Perpaduan Negara sebelum 31 Ogos. – Bernama


Raja-Raja Melayu bincang pandangan pemimpin politik esok

KUALA LUMPUR, 4 Zulkaedah 1442H, Selasa  – Pandangan yang dikemukakan pemimpin politik ketika sesi menghadap Yang di-Pertuan Agong sejak Rabu lepas hingga hari ini akan disembah maklum kepada Raja-Raja Melayu dalam satu perbincangan khas di Istana Negara esok.

Datuk Pengelola Bijaya Diraja Istana Negara Datuk Ahmad Fadil Shamsuddin berkata, beberapa pakar dari agensi kerajaan turut dijadual memberi sembah taklimat mengenai hal-hal berkaitan kesihatan, keselamatan, politik dan ekonomi negara pada Perbincangan Khas Raja-Raja Melayu, yang dijadual berlangsung pada 2.30 petang.

Al-Sultan Abdullah Ri’ayatuddin Al-Mustafa Billah Shah berkenan menerima menghadap seramai 18 pemimpin parti politik dalam sesi yang berlangsung secara bersemuka dan maya di Istana Negara dan mendengar pandangan mereka mengenai pelbagai isu.

Selain pemimpin parti politik, Seri Paduka turut berkenan menerima menghadap Pengerusi Jawatankuasa Khas Bebas Darurat 2021 Tun Arifin Zakaria.

“Perlu diperjelaskan di sini bahawa sesi-sesi menghadap para pemimpin parti politik adalah atas inisiatif serta keprihatinan tinggi Seri Paduka dan berkaitan usaha memerangi penularan wabak COVID-19 serta pelaksanaannya semasa tempoh darurat,” menurutnya dalam satu kenyataan.

Pada 12 Januari lepas, Al-Sultan Abdullah mengisytiharkan agar Proklamasi Darurat dilaksanakan di seluruh negara hingga 1 Ogos 2021 atau sehingga suatu tarikh yang lebih awal sebagai langkah proaktif untuk membendung pandemik COVID-19.

Ini adalah kali kedua Perbincangan Khas Raja-Raja Melayu diadakan di Istana Negara sejak Al-Sultan Abdullah menaiki takhta sebagai Yang di-Pertuan Agong ke-16 pada 31 Januari 2019 selepas yang pertama pada 25 Oktober tahun lepas. -Bernama


Al-Quran masih sempurna walaupun banjir di paras tinggi

BANGI, 16 Jamadilawal 1443H, Selasa – Biarpun banjir mencecah pada paras tinggi di kawasan Taman Sri Nanding, Hulu Langat, Selangor namun kekuasaan Allah SWT mengatasi segalanya apabila dua naskah al-Quran yang berada di dalam rumah masih sempurna dan langsung tidak dibasahi air.

Pendakwah terkenal, Ustazah Asma’ Harun mendedahkan perkara tersebut melalui perkongsian di laman Facebook ketika bersama sukarelawan Sahabat Amal Care (SAC) yang terlibat memberi bantuan kepada mangsa banjir di kawasan berkenaan.

Beliau yang merupakan Pengasas dan Penaung SAC sebak melihatkan keajaiban berkenaan yang berlaku ketika melawat sebuah rumah mangsa banjir yang dikenali sebagai Raja Hanasah.

“Kita nak pergi sebuah rumah yang bahagian tenggelam tetapi ada al-Quran yang tak basah, itu keajaiban yang berlaku walaupun yang lain semua musnah.

“Pengalaman Raja Hasnah yang sungguh menakjubkan dua buah al-Qurannya tidak dibasahi air walaupun paras banjir sudah mencecah bumbung rumah,” katanya, hari ini.

Menurut Raja Hasnah semua rumah di kawasan dia menetap ditenggelami air sehingga ke paras bumbung, namun dua naskah al-Quran yang diletakkan di atas meja bersama sehelai widad langsung tidak disentuh air.

Menurutnya, ayat terakhir yang dibaca sebelum berlakunya banjir adalah surah al-Quraisy.

Malah, Raja Hasnah memberitahu, dia menghabiskan dua juzuk al-Quran yang dijadikan rutin setiap hari.


Istana Negara jadi tumpuan media

KUALA LUMPUR, 25 Safar 1442H, Selasa – Istana Negara menjadi tumpuan media tempatan dan antarabangsa pagi ini yang menantikan ketibaan Ketua Pembangkang, Datuk Seri Anwar Ibrahim memasuki Istana Negara.

Seawal 8 pagi, pengamal media telah berkumpul di sekitar Pintu 2 Istana Negara dan di kaki lima Jalan Dungun di sini bagi menunggu ketibaan Ahli Parlimen Port Dickson itu yang dijadual menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini.

Petugas media yang masing-masing memakai pelitup muka dinasihati anggota polis bertugas agar menjaga penjarakan fizikal bagi mengelakkan penularan wabak COVID-19 yang melanda negara.

Petugas media yang berkumpul di luar Istana Negara mendapat kejutan istimewa apabila Setiausaha Sulit Kanan Seri Paduka Baginda Yang di-Pertuan Agong, Kolonel (B) Datuk Nazim Mohd Alim mendekati mereka dan memberikan sarapan pagi.

Pada Khamis lepas, Anwar dalam satu kenyataan berkata Al-Sultan Abdullah telah memperkenan beliau menghadap Seri Paduka hari ini bagi mempersembahkan keterangan lengkap mengenai jumlah majoriti ahli Parlimen yang menyokongnya.

Pada 23 September, Anwar dalam satu sidang media mendakwa beliau mendapat sokongan ‘kukuh dan meyakinkan’ daripada kalangan Ahli Parlimen untuk menubuhkan kerajaan baharu. – Bernama